text: "American Idol" debytoi vähin äänin kesäohjelmana FOX-kanavalla vuonna 2002 sen jälkeen kun useat muut kanavat olivat hylänneet sen. Ohjelmaa juonsivat Ryan Seacrest ja Brian Dunkleman, joista Brian Dunkleman jätti American Idolin kyseisen tuotantokauden jälkeen. Koelaulut pidettiin New Yorkissa, Los Angelesissa, Chicagossa, Dallasissa, Miamissa, Atlantassa ja Seattlessa. Kausi alkoi 11. kesäkuuta 2002 ja suosio kasvoi vähitellen, kun keskustelu mielenkiintoisista kilpailijoista ja suorasanaisesta brittituomarista, Simon Cowellista, kiihtyi. Finaalia seurasikin lopulta arviolta 22 miljoonaa tv-katsojaa syyskuussa 2002. Finaalikaksikko Kodak-teatterissa oli Kelly Clarkson ja Justin Guarini, joista Kelly Clarkson vei voiton 58 prosentin äänimäärällään. Suosion vuoksi seuraava kausi aikaistettiin alkavaksi heti tammikuussa 2003, jolloin jaksoja tuli lisää, budjetti kasvoi ja mainosaika kallistui.


title: Luettelo American Idolin tuotantokausista

text: Kelly Clarkson teki sopimuksen "American Idolin" 19 Managementin kanssa yhteistyössä olevalle RCA-levy-yhtiölle. Heti finaalin jälkeen Kelly julkaisi kaksi singleä, joista tunnetumpi "A Moment Like This" debytoi Billboard-listalla sijalla 52, mutta teki historian suurimman nousun ja rikkoi Beatlesien ennätyksen mennessään kärkeen seuraavalla viikolla. Laulu oli jo levytetty valmiiksi, jotta voittajalle olisi saatu maksimaalinen mediahuomio ja se alkoi soida radioasemilla heti finaalia seuranneena päivänä. Kelly esiintyi monissa viihdeohjelmissa ja hänen videonsa alkoivat pyöriä MTV:n "Total Request Live" -ohjelmassa. Hän on julkaissut neljä albumia, "Thankful", "Breakaway", "My December" ja "All I Ever Wanted" joista "Breakaway" toi hänelle kaksi Grammy-palkintoa ja kansainvälistä suosiota.


text: Kolmanneksi sijoittui Nikki McKibbin ja neljänneksi Tamyra Gray. Amerikkalaiselle yleisölle oli yllätys, kun eräs suurimmista voittajasuosikeista, Tamyra Grey, jäi finaalin ulkopuolelle. Tämä oli ainut vuosi, jolloin toiseksi sijoittunut ei julkaissut singleä finaalin jälkeen.


text: Kausi alkoi 19. tammikuuta 2003 ja koelaulut järjestettiin New Yorkissa, Los Angelesissa, Miamissa, Detroitissa, Atlantassa, Nashvillessä sekä Austinissa. Koelauluissa oli mukana muun muassa tuomariston negatiivisella tavalla hämmästyttänyt Keith Beukelaer. Finaalissa Kodak-teatterissa 20. toukokuuta 2003 olivat Ruben Studdard ja Clay Aiken. Aiken hävisi Studdardille noin 130 000 äänellä. Voittaja Ruben Studdardin esikoisalbumi oli nimeltään "Soulful".


text: Rubenin seuraava albumi julkaistiin 26. syyskuuta 2006. Kimberley Locke on myös saanut radiosoittoa "American Idolin" jälkeen debyyttialbumillaan "One Love". Neljänneksi sijoittunut Joshua Gracin on nauttinut suurta suosiota kantri-artistina tehtyään sopimuksen Lyric Street Recordsin kanssa. Hänen ensimmäiseltä albumiltaan nousi kolme hittiä, muun muassa listaykkönen "Nothing to Lose".


text: Tällä tuotantokaudella hylättiin yksi kilpailija, Corey Clark. Hänet hylättiin ohjelmasta, koska hän ei ollut kertonut rikosrekisteristään. Lisäksi hän väitti, että hänellä olisi ollut suhde tuomari Paula Abdulin kanssa. Hän myös väitti saaneensa sen seurauksena erityiskohtelua ohjelmassa. Abdul todettiin myöhemmin syyttömäksi. Myös Frenchie Davis hylättiin ja poistettiin kilpailusta, kun Internetistä löytyi kuvia hänestä yläosattomissa. Hän ei tosin ehtinyt finaaleihin saakka.


text: Kausi alkoi 19. tammikuuta 2004 ja koelaulut järjestettiin New Yorkissa, Los Angelesissa, San Franciscossa, Houstonissa, Atlantassa ja Honolulussa. Kyseisellä kaudella oli mukana "Amerikan legenda" William Hung, joka hämmästytti omaperäisellä tanssillaan koko tuomariston. Hänen osuutensa ohjelmassa huomioitiin kuitenkin Koch Entertainment Recordsin taholta, joka antoi hänelle 25 000 dollarin levytyssopimuksen.


text: Kiistanalaisuutta ilmeni kilpailun oikeudenmukaisuudesta, kun Jasmine Trias sai kolmannen sijan Latoya Londonin sijasta Simon Cowellin negatiivisista kommenteista huolimatta. Jasmine julkaisi myöhemmin CD:n ja sai faneja Havaijilta, mistä hän oli itsekin kotoisin, sekä Filippiineiltä, Singaporesta, Guamilta ja muista Kaakkois-Aasian valtioista. Kolmas kausi näytettiin myös Australiassa Network Ten-kanavalla muutaman päivän viiveellä.


text: Kodak-teatterissa järjestetyssä finaalissa mukana olivat Fantasia Barrino ja Diana DeGarmo. Voittajaksi selviytyi Fantasia Barrino 51 prosentin äänimäärällä eli 1,3 miljoonalla äänellä. Kaikkiaan ääniä tuli 65 miljoonaa, mikä on suurin äänimäärä koko ohjelman historiassa. Fantasia Barrinon esikoisalbumi oli nimeltään "Free Yourself". Hän julkaisi ensimmäisen singlensä kesäkuussa 2004 RCA:lla. Se sisälsi kappaleet "I Believe", jonka osittain kirjoitti entinen "Idol"-kilpailija Tamyra Gray ja jonka Fantasia lauloi finaalissa, Aretha Franklinin hitti "Chain of Fools" ja hänen versionsa kappaleesta "Summertime". Single nousi ykköseksi Billboard Hot 100 -listalla, mikä oli ensimmäinen kerta, kun artisti ylti kyseiseen saavutukseen ensimmäisellä singlellään. Myyntilistalla single pysyi kärjessä 11 viikkoa, mikä oli pidempään kuin kenelläkään muulla "Idol"-kilpailijalla. "I Believe" oli vuoden myydyin single USA:ssa ja CRIA myönsi sille platinaa.


text: Fantasia on myös ottanut osaa kirjoitus- ja näyttelemisprojekteihin: hän on julkaissut muistelmansa "Life is Not a Fairy Tale" sekä osallistunut omaan elämäänsä perustuvan tv-elokuvan tekemiseen. Häntä myös harkittiin Effie Whiten rooliin elokuvaan "Dreamgirls" mutta roolin sai kanssakilpailija Jennifer Hudson. Hän esiintyi myös Simpsoneissa nuorempana versiona itsestään sekä Luther Vandrossin tribuutti-CD:llä vuosi kilpailun jälkeen.


text: Ryan Seacrest juonsi neljännelläkin kaudella ja samat tuomarit, Simon Cowell, Randy Jackson ja Paula Abdul, olivat mukana. Kausi alkoi 18. tammikuuta 2005 ja koelaulut järjestettiin Washingtonissa, St. Louisissa, Missourissa, New Orleansissa, Louisianassa, Las Vegasissa, Nevadassa, Clevelandissa, Ohiossa, Orlandossa, Floridassa sekä San Franciscossa, Kaliforniassa. Kilpailijoiden tuli olla 16–28-vuotiaita 4. elokuuta 2004 eli syntymäpäivän piti olla välillä 5. elokuuta 1975 ja 4. elokuuta 1988. Tästä uudesta säännöstä hyötyneitä olivat muun muassa Constantine Maroulis (s. 17. syyskuuta) sekä Bo Bice (s. 1. marraskuuta), jota tuomarit sanoivat finaalilähetyksissä yhdeksi kilpailun kokeneimmista.


text: Tällä kaudella sääntöjä muokattiin myös kilpailun loppuosassa: valittiin 24 semifinalistia, joista 12 oli miespuolisia ja 12 vastaavasti naispuolisia, jotka kilpailivat omissa ryhmissään. Joka viikko kummastakin ryhmästä putosi kaksi kunnes jäljellä oli 12 finalistia.


text: Mario Vazquez, joka oli alun perin 12 finalistin joukossa, lähti kilpailusta 11. maaliskuuta, vain päiviä ennen finaalien alkua vedoten henkilökohtaisiin syihin. Edellisellä viikolla pudonnut Nikko Smith tuli hänen tilalleen.


text: Kodak-teatterissa pidettävässä finaalissa mukana olivat Carrie Underwood ja Bo Bice, joista voittajaksi selviytyi Carrie Underwood. Hän oli ensimmäinen voittaja Kelly Clarksonin jälkeen, joka ei ollut kertaakaan kolmen vähiten ääniä saaneen joukossa. Carrien ensimmäinen single "Inside Your Heaven" julkaistiin 14. kesäkuuta 2005 ja se nousi ykköseksi Billboard Hot 100 -listalla. Esikoisalbumi "Some Hearts" nousi listakakkoseksi marraskuussa 2005 ja myi triplaplatinaa.


text: Kausi alkoi 17. tammikuuta 2006 ja tuomareina toimivat edelleen Simon Cowell, Paula Abdul ja Randy Jackson. Koelaulut pidettiin Chicagossa, Denverissä, Greensborossa, San Franciscossa, Las Vegasissa, Austinissa ja Massachusettsissa. Memphisin koelaulut peruttiin Hurrikaani Katrinan vuoksi. Säännöt olivat samat kuin 4. kaudella: kilpailijoiden tuli olla 16–28-vuotiaita 15. elokuuta 2005 eli syntymäpäivien tuli sijoittua välille 16. elokuuta 1976 ja 15. elokuuta 1989.


text: Kodak-teatterin finaalissa 24. toukokuuta olivat Taylor Hicks ja Katharine McPhee, joista finaalin voitti Taylor Hicks. Hän oli toinen voittaja Alabaman Birminghamista ja neljäs finalisti, jolla on läheisiä suhteita kaupunkiin. Toiseksi viimeisessä finaalissa putosi Elliott Yamin yhdessä kilpailun tiukimmista pudotuksista – jokainen kilpailija sai yli 33 prosenttia äänistä. Kilpailun voittaneen Taylor Hickin esikoisalbumi oli nimeltään "Do I Make You Proud".


text: Vaikka tällä kaudella oli vähemmän kiistanalaisuuksia edellisiin kausiin verrattuna, jonkin verran ongelmia ilmeni. Brittenumin kaksoset, jotka kävivät yhdessä koelauluissa Chicagossa, aiheuttivat pientä sekaannusta, kun Derrell ilmoitti lähtevänsä kilpailusta luultuaan veljensä lähteneen Simonin kommenttien takia. Huomattuaan virheensä Derrell anoi tuomareilta pääsyä takaisin, ja he antoivat veljeksille lopulta uuden mahdollisuuden. Brittenumit hylättiin kuitenkin tammikuussa 2006, koska heidät pidätettiin aiemmasta rikoksesta.


text: Kuudes tuotantokausi alkoi 16. tammikuuta 2007. Tuomareina toimivat edellisten tuotantokausien tavoin Simon Cowell, Paula Abdul ja Randy Jackson. Koelaulut järjestettiin seitsemässä kaupungissa ja ne esitettiin televisiossa Fox-kanavalla tammikuun 16. (Minneapolis), 17. (Seattle), 23. (Memphis), 24. (East Rutherford), 30. (Birmingham), 31. (Los Angeles), ja helmikuun 6. (San Antonio) päivä.


text: Vierailevina tuomareina koelauluissa nähtiin Olivia Newton-John, Carole Bayer Sager ja Jewel.


text: Kodak-teatterin finaalissa 23. toukokuuta olivat Jordin Sparks ja Blake Lewis. Voittajaksi selviytyi Sparks, joka keräsi finaalissa ennätykselliset 74 miljoonaa ääntä. Sparks on kilpailun nuorin voittaja, voittaessaan kisan 17-vuotiaana. Hän on myös ensimmäinen voittaja Etelä-Yhdysvaltojen ulkopuolelta.


text: 3. huhtikuuta 2007 Ryan Seacrest kertoi, että ensimmäinen American Idol Songwriter -kilpailu alkaa. Kilpailussa oli tarkoitus kirjoittaa kappale, joka tulee voittajan ensimmäiseksi singleksi. 22. toukokuuta kaksi finalistia esitti voittajakappaleen "This Is My Now". Se julkaistiin kilpailun voittaja Jordin Sparksin ensimmäisenä singlenä.


text: Seitsemäs tuotantokausi alkoi Yhdysvalloissa 15. tammikuuta 2008. Kilpailun tuomarit ovat edelleen Randy Jackson, Paula Abdul ja Simon Cowell ja juontajana toimii yhä Ryan Seacrest. Koelaulut järjestettiin seitsemässä kaupungissa ympäri Amerikkaa kesällä 2007: kaupungit olivat San Diego, Dallas, Omaha, Atlanta, Charleston, Miami ja Philadelphia. Säännöt olivat lähes samat kuin aiempina vuosina: kilpailijoiden tulee olla 16–28-vuotiaita 28. heinäkuuta 2007 ja oikeutettuja työskentelemään Yhdysvalloissa. Hakijat, jotka ovat päässeet vähintään 40 parhaan joukkoon aiemmilla kausilla, eivät ole Yhdysvaltain kansalaisia tai vakituisia asukkaita tai omistavat voimassa olevan levytyssopimuksen tulee hylätä.


text: Seitsemännettä tuotantokautta kehuttiin siihen asti parhaimmaksi "American Idolin" kaudeksi, koska kilpailijat olivat hyvin erilaisia ja heidän taitavuustasonsa on korkeampi kuin aiemmilla kausilla. Simon Cowell on myös sanonut, että kyseisenä vuonna miehet ovat selvästi parempia kuin naiset. Kilpailun finaali käytiin 21. toukokuuta, ja voittajaksi kruunattiin David Cook.


text: Kahdeksas tuotantokausi käynnistyi Yhdysvalloissa 17. heinäkuuta 2009, kun ensimmäiset koelaulut järjestettiin San Franciscossa. Muut koelaulukaupungit olivat Louisville, Glendale, Salt Lake City, San Juan, Kansas City, Jacksonville ja East Rutherford (tässä järjestyksessä). Tämän kauden uutuuksia olivat muun muassa neljäs tuomari Kara DioGuardi, veto-oikeus yhden kilpailijan kohdalla (tämä käytettiin 15. huhtikuuta, kun tuomarit päättivät pelastaa vähiten ääniä saaneen Matt Giraudin), sekä kilpailijoiden väliset duetot (tämä puolestaan toteutettiin 6. toukokuuta, kun kilpailijoita oli jäljellä 4).


text: Kahdeksannen kauden mentoreina toimivat muun muassa Quentin Tarantino, Jamie Foxx ja Slash. Finaalissa esiintyivät muun muassa Cyndi Lauper (duetoi Allison Irahetan kanssa), Keith Urban (duetoi Kris Allenin kanssa) ja Kiss (duetoi Adam Lambertin kanssa). Finalistikaksikko esitti yhdessä Queenin kanssa kappaleen "We Are The Champions".


text: Kahdeksannen kauden finaali käytiin keskiviikkona 20. toukokuuta Nokia Theatressa Kris Allenin ja Adam Lambertin välillä. Tasaväkisen kilpailun voittajaksi selviytyi Allen.


text: American Idolin yhdeksäs tuotantokausi alkoi Yhdysvalloissa 12. tammikuuta 2010. Koelaulut olivat alkaneet jo edellisen vuoden kesäkuussa, alle kuukausi edellisen kauden finaalilähetyksen jälkeen. Ellen DeGeneres liittyi tuomaripaneeliin, korvaten Paula Abdulin. DeGeneres esiintyi ensimmäisen kerran neljäntenä tuomarina Hollywood-viikolla.


text: Kaudelle sisältyi myös 24:n kilpailijan semifinaaliformaatti. Myös Idol Gives Back -hyväntekeväisyyskonsertti palasi kyseiselle kaudelle 21. huhtikuuta 2010. Koelauluissa vierailevina tuomareina toimivat mm. Victoria Beckham, Katy Perry, Avril Lavigne ja Kristin Chenoweth.


text: Yhdeksännen kauden mentoreina toimivat mm. Adam Lambert, Miley Cyrus, Usher, Alicia Keys, Shania Twain ja Jamie Foxx.


text: Yhdeksännen kauden finaali käytiin keskiviikkona 26. toukokuuta Nokia Theatressa Lee DeWyzen ja Crystal Bowersoxin välillä. Kilpailun voittajaksi selviytyi DeWyze. Kausi oli Simon Cowellin, Kara DioGuardin ja Ellen DeGeneresin viimeinen tuomarointikausi.


text: American Idolin kymmenes tuotantokausi alkoi Yhdysvalloissa 19. tammikuuta 2011. Tällä kaudella tuomaristossa olivat Randy Jackson, Jennifer Lopez ja Steven Tyler. Ryan Seacrest juonsi ohjelman myös tällä kaudella. Koelaulupaikkakunnat olivat East Rutherford, New Orleans, Milwaukee, Nashville, Austin, Los Angeles ja San Francisco. Jatkoon pääsi yhteensä 327 kokelasta, joka on American Idolin historian suurin määrä.


text: Uutuuksia tällä kaudella olivat ikärajan alentaminen 15 vuoteen. Yläikärajaa ei muutettu vaan se pysyi edelleen 28 vuodessa. Myös semifinaaliformaatti uudistettiin, sillä semifinaaleja oli vain yksi. Finalisteja valittiin 13 kappaletta.


text: Kolmannella finaaliviikolla tippumassa oli Casey Abrams, mutta tuomaristo pelasti hänet. Näin ollen seuraavalla viikolla tippui kaksi kilpailijaa. Kilpailun viimeinen finaali järjestettiin Nokia teatterissa 25. toukokuuta. Finalistikaksikko oli American Idolin historian nuorin. Scotty McCreery on kilpailun toiseksi nuorin voittaja; nuorin oli kuudennen kauden voittaja Jordin Sparks.


text: Kilpailun voitti Phillip Phillips.


title: HMS Albion (1763)

text: HMS Albion oli Britannian Kuninkaallisen laivaston vuonna 1763 vesillelaskettu Albion-luokan 74-tykkinen kolmannen luokan linjalaiva.


title: HMS Albion (1763)

text:
Alus tilattiin 1. joulukuuta 1759 Deptfordin telakalta, missä rakennustöistä vastasi Adam Hayes. Sen köli laskettiin 6. kesäkuuta 1760 ja alus laskettiin vesille 16. toukokuuta 1793. Alus nimettiin Amiraliteetin päätöksellä 28. lokakuuta 1760. Alus valmistui ja varustettiin 16. kesäkuuta 1763 - 3. marraskuuta 1770 Chathamissa, jolloin sen valmistuskustannukset olivat 33 629 puntaa kolmetoista shillinkiä ja pennyn. Lisäksi varustaminen maksoi Deptfordissa 27 puntaa ja yhdeksän pennyä ja Chathamissa 9 274 puntaa yhden shillingin ja pennyn.
Alus otettiin toukokuussa 1770 palvelukseen Falklandin vartioaluksena ensimmäisenä päällikkönään Samuel Barrington. Falklandilta palattuaan alus sijoitettiin vartiolaivaksi Portsmouthiin, minkä vuoksi sille tehtiin heinäkuusta lokakuuhun 1771 korjauksia ja muutostöitä Plymouthissa ennen sijoittamista vartiolaivaksi. Telakkamaksut olivat 5 119 puntaa 12 shillinkiä ja 9 pennyä.


title: HMS Albion (1763)

text: Alus osallistui Yhdysvaltain vapaussodan Grenadan taisteluun heinäkuussa 1779, jolloin vara-amiraali Byronin komentama laivasto-osasto kohtasi ylivoimaisen Ranskan merivoimien osaston. Seuraavan kerran alus osallistui 17. huhtikuuta 1780 Martiniquen taisteluun ja kuukautta myöhemmin 15. toukokuuta jälleen. Neljä päivää myöhemmin laivasto-osastot kohtasivat uudelleen tuloksettomassa taistelussa.


title: HMS Albion (1763)

text: Alus muutettiin 60-tykkiseksi uivaksi patteriksi 1794, jolloin sen aseistukseksi muutettiin raskaita karronadeja. Alus ankkuroitiin Thamesin estuaariin. Huhtikuussa 1797 alusta oltiin siirtämässä uuteen paikkaan Swinin kanavaan, kun se ajoi karille. Pelastusyrityksen aikana aluksen köli murtui ja se haaksirikkoutui lopullisesti.


title: Karhujärvi

text: Karhujärvi voi tarkoittaa seuraavia:


title: Albion-luokka (linjalaiva, 1763)

text: Albion-luokka oli Britannian kuninkaallisen laivaston viiden aluksen muodostama 74-tykkinen kolmannen luokan linjalaivaluokka, jonka alukset suunnitteli Sir Thomas Slade.


title: Albion-luokka (linjalaiva, 1763)

text: Thomas Sladen 24. huhtikuuta 1760 hyväksytty suunnitelma pohjautui 90-tykkisen toisen luokan linjalaivan "HMS Neptunen" suunnitelmiin. Alusten aseistuksena oli alemmalla tykkikannella 28 kappaletta 32 naulan ja ylemmällä tykkikannella saman verran 18 naulan tykkejä. Puolikannella oli lisäksi neljätoista ja keulakannella neljä yhdeksän naulan tykkiä.


title: HMS Alcide (1779)

text: HMS Alcide oli Britannian Kuninkaallisen laivaston vuonna 1779 vesillelaskettu Albion-luokan 74-tykkinen kolmannen luokan linjalaiva.


title: HMS Alcide (1779)

text: Alus tilattiin 31. elokuuta 1774 Deptfordin telakalta ja amiraliteetti vahvisti aluksen nimen 16. syyskuuta 1774. Sen köli laskettiin 4. kesäkuuta 1776 ja alus laskettiin vesille 30. heinäkuuta 1779. Alus valmistui 13. syyskuuta, jolloin sen hankintakustannukset olivat 38 164 puntaa 14 shillinkiä ja 7 pennyä.


title: HMS Alcide (1779)

text: Alus otettiin palvelukseen heinäkuussa 1779 ensimmäisenä päällikkönään John Brisbane. Se osallistui 8. tammikuuta 1780 Caracasiin matkannutta saattuetta vastaan tehtyyn hyökkäykseen sekä Cabo de São Vicenten taisteluun don Juan de Lángaran osastoa vastaan 16.-17. tammikuuta välisenä yönä. Se osallistui Gibraltarin saarron murtamiseen 19. tammikuuta. Alus oli huhtikuusta kesäkuuhun Plymouthissa huollettavana, jolloin sen pohja kuparoitiin. Alus palasi merelle 20. kesäkuuta aloittaen matkan Karibialle Leewardsaarille kontra-amiraali Robert Digbyn laivasto-osastoon. Alus, jonka päällikkönä oli kesästä alkaen ollut Charles Thompson, lähti syyskuussa New Yorkiin amiraali Sir George Rodneyn laivasto-osaston mukana palaten Länsi-Intiaan vuoden lopulla.


title: HMS Alcide (1779)

text: Alus oli 3. helmikuuta 1781 St. Eustatiuksessa ja se osallistui Martiniquen taisteluun 29.-30. ?. Alus lähti elokuussa Pohjois-Amerikan rannikolle Hoodin laivasto-osaston mukana ja se osallistui Cheasapeaken taisteluun 5. syyskuuta. Alus lähti 11. marraskuuta Sandy Hookista saapuen Barbadokselle 5. joulukuuta. Alus osallistui 25.-26. tammikuuta 1782 St. Kittsin taisteluun, jossa ottivat yhteen Rodneyn ja de Grassen komentamat laivasto-osastot. Alus osallistui 12. huhtikuuta Saintesin taisteluun ja se lähti 21. heinäkuuta Pohjois-Amerikan rannikolle Pigotin osaston mukana ollen 5. syyskuuta - 24. lokakuuta New Yorkissa, mistä se lähti Cape Francoisin sulkuun. Alus lähti 26. huhtikuuta 1783 Jamaikalta Britteinsaarille, jossa se poistettiin palveluksesta heinäkuussa Portsmouthin telakalle siirrettäessä.


title: HMS Alcide (1779)

text:
Alus palasi telakalta joulukuussa 1784 ja se palvelukseen lokakuussa 1787 päällikkönään Benjamin Caldwell. Alus varustettiin vartiolaivaksi Portsmouthissa toukokuussa 1790 ja se palasi palvelukseen päällikkönään Sir Andrew Snape Douglas.
Alus poistettiin palveluksesta ja se ankkuroitiin marraskuussa 1794 Portsmouthiin, jossa se siirrettiin edelleen reserviin. Alus myytiin romutettavaksi huhtikuussa 1817.


title: Alcide (1742)

text: Alcide oli Ranskan laivaston vuonna 1742 vesille laskettu 64-tykkinen linjalaiva.


title: Alcide (1742)

text:
Blaise Ollivierin suunnittelema alus tilattiin lokakuussa 1741 Brestin laivastontelakalta ja sen köli laskettiin maaliskuussa 1742. Alus laskettiin vesille 6. joulukuuta 1743 ja se otettiin palvelukseen vuonna 1744.
Britannian kuninkaallisen laivaston "HMS Dunkirk" ja "HMS Torbay", jotka kuuluivat vara-amiraali Edward Boscawenin laivasto-osastoon, valtasivat aluksen 8. kesäkuuta. Vallattu alus saapui 20. helmikuuta 1757 Portsmouthiin ja amiraliteetti lunasti 26. maaliskuuta aluksen rungon takiloineen 12 223 punnalla ja 16 shillingillä sekä huonekalut ja varusteet 11 101 punnalla ja 11 shillingillä. Alus varustettiin heinäkuussa meripalvelukseen Portsmouthissa.


title: Alcide (1742)

text: Alus otettiin huhtikuussa 1757 palvelukseen kuninkaallisessa laivastossa nimellä "HMS Alcide" päällikkönään James Douglas. Vuodesta 1760 alkaen aluksen päällikkönä oli Thomas Hankerton ja se palveli 1962 Martiniquella ja Havannassa. Aluksen kunto kartoitettiin heinäkuussa 1764, mutta havaittuja vikoja ei enää korjattu. Alus myytiin 1 510 punnalla Portsmouthissa 27. toukokuuta 1772.


title: Trietyylifosfaatti

text: Trietyylifosfaatti (CHPO) on organofosfaatteihin kuuluva etanolin ja fosforihapon esteri. Yhdistettä käytetään muun muassa liuottimena, muovien pehmentimenä, palonestoaineena ja katalyyttinä.


title: Trietyylifosfaatti

text: Huoneenlämpötilassa trietyylifosfaatti on väritöntä nestettä. Yhdiste liukenee hyvin veteen, mutta voi osittain hydrolysoitua Se liukenee myös hyvin etanoliin ja dietyylieetteriin.


title: Trietyylifosfaatti

text: Monien muiden organofosfaattien tavoin trietyylifosfaatti on koliiniesteraasi inhibiittori, mutta moniin muita ryhmän yhdisteitä huomattavasti heikompi. Yhdisteelle altistuminen aiheuttaa uneliaisuutta, huimausta ja narkoosin. Pitkäaikainen altistus voi vaurioittaa keskushermostoa. Trietyylifosfaatti metaboloituu ihmiselimistössä dietyylifosfaatiksi ja S-etyylikysteiiniksi.


title: Trietyylifosfaatti

text: Trietyylifosfaattia voidaan valmistaa usealla eri tavalla. Käytettyjä ovat muun muassa etanolin tai dietyylieetterin reaktio fosforipentoksidin tai fosforyylikloridin kanssa, tetraetyylihypofosfaatin ja etanolin välinen reaktio alumiinitrietoksidin katalysoimana tai trietyylifosfiitin reaktio dietyylivetyfosfaatin kanssa.


title: Trietyylifosfaatti

text: Trietyylifosfaattia käytetään selluloosan johdannaisten kuten selluloosanitraatin ja -asetaatin liuottimena sekä syttymistä estävänä aineena. Polyuretaanivaahtojen valmistuksessa se vähentää viskositeettia ja toimii vaahdoissa palamista estävänä aineena. Lisäksi yhdistettä käytetään muovien ja kumien pehmentimenä, tuholaismyrkkyjen kuten tetraetyylipyrofosfaatin valmistamiseen, peroksideja stabiloivana aineena, etyloivana reagenssina orgaanisissa synteeseissä ja katalyyttinä valmistettaessa keteeniä etikkahappoanhydridistä.


title: Charlevoixin maanjäristys 1663

text: Charlevoixin maanjäristys 1663 oli itäistä Uutta Ranskaa ja Yhdysvaltojen koillisosia vuonna 1663 kohdannut maanjäristys, joka aiheutti maanvyöryjä Saint Lawrence -joen varrella.


title: William Eklund

text: William (Bill) Eklund (31. joulukuuta 1906 Pori – 4. elokuuta 1985) oli kanadansuomalainen toimittaja ja Canadan Suomalaisen Järjestön aktivisti.


title: William Eklund

text: Eklud kävi kuusi luokkaa koulua ja jatkoi työn ohessa opintojaan iltakoulussa. Vuonna 1927 hänet kutsuttiin palvelukseen Suomen ilmavoimiin. Armeijasta päästyään Eklund muutti vuonna 1928 Kanadaan, jossa hän työskenteli rakennusteollisuudessa ja metsätyömailla. Vuodesta 1932 lähtien hän toimi Canadan Suomalaisen Järjestön toimitsijana Torontossa, Timmins–South Porcupine–Kirklandin järvialueella ja Thunder Bayn seudulla. Vuonna 1937 Eklundista tuli järjestön sanomalehden "Vapauden" toimittaja ja helmikuussa 1940 päätoimittaja. Hän työskenteli lehden päätoimittajana sen ilmestymisen loppuun saakka lukuun ottamatta palvelusaikaa Kanadan armeijassa vuosina 1943–1944. "Vapauden" ja "Liekin" yhdistyttyä "Viikkosanomiksi" Eklund työskenteli lehden päätoimittajana vuoteen 1975 saakka.


title: William Eklund

text: Toimittajantyönsä ohessa Eklund osallistui aktiivisesti Canadan Suomalaisen Järjestön toimintaan. Hän oli lähes neljänkymmenen vuoden ajan järjestön toimeenpanevan komitean jäsen ja johti sen arkistomateriaalin järjestämistä. Eklund on laatinut järjestön historiateoksen "Canadan rakentajia", joka julkaistiin Torontossa vuonna 1983. Hän toimitti myös muita julkaisuja, työskenteli kääntäjänä ja kirjoitti nuoruudessaan muutamia kaunokirjallisia teoksia.


title: Ganzhou Huangjinin lentoasema

text: Ganzhou Huangjinin lentoasema on lentoasema Jiangxin maakunnan prefektuuritason kaupungissa Ganzhoussa. Lentoasema sijaitsee Nankangin kaupunkipiirissä, noin 16 kilometriä Ganzhoun keskustasta. Lentoasema palveli 1 279 798 matkustajaa vuonna 2017 Kiinan sisäisessä liikenteessä.


title: Ganzhou Huangjinin lentoasema

text: Entinen samanniminen lentoasema oli Ganzhoun Zhanggongin kaupunkipiirissä lähellä Huangjinin kylää, jonka mukaan lentoasema sai nimensä. Se rakennettiin ensin vuonna 1936, ja avattiin siviiliin käyttöön vuonna 1959. Kun viimeinen lento lähti entiseltä lentoasemalta 25.3.2008, kaikki toiminnat siirrettiin nykyiselle lentoasemalle, joka avattiin virallisesti seuraavana päivänä.


title: Bertta Valtonen

text: Bertta Valtonen (os. Räisänen 27. huhtikuuta 1900 Uukuniemi – 6. helmikuuta 1980 Kuusankoski) oli suomalainen kätilö. Hän toimi yli neljä vuosikymmentä kätilönä Pohjois-Karjalassa, Karjalankannaksella, Laatokan Karjalassa, Pohjois-Savossa, Etelä-Karjalassa, Itä-Karjalassa, Pohjois-Pohjanmaalla ja Uudellamaalla.


title: Bertta Valtonen

text: Bertta Valtonen syntyi nuorimpana tyttärenä nahkurimestari Räisäsen perheeseen Uukuniemellä. Käytyään kutomakurssin ja talouskoulun hän hakeutui opiskelemaan Helsingin Kätilöopistoon ja valmistui sieltä kätilöksi vuonna 1922. Aluksi hän työskenteli kätilön viransijaisena Enossa Pohjois-Karjalassa. Toimittuaan Pohjois-Pohjanmaalla Iin kunnassa vakinaisen kätilön toimessa kahden vuoden ajan, hän siirtyi Liperiin Pohjois-Karjalaan ja hoiti siellä sekä synnytyslaitosta että kunnankätilön tehtäviä kaksi vuotta. Vuonna 1925 hän siirtyi vuodeksi vastaperustettuun kätilöpiiriin Sakkolan Petäjäjärvelle Karjalankannakselle. Bertta Räisänen avioitui Matti Valtosen kanssa vuonna 1926. Avioliitosta syntyi vuonna 1944 poika, Vesa. Matti Valtonen kuoli vuonna 1953. Avioiduttuaan Bertta Valtonen muutti Sortavalaan, missä hänen puolisonsa palveli Rannikkotykistössä Laatokan merikomppaniassa. Sortavalassa Bertta Valtonen toimi kätilönä kaupungin synnytyslaitoksella. Rannikkotykistörykmentin muutettua kesällä 1932 Lahdenpohjan kauppalaan Bertta Valtonen työskenteli mm. varuskunnan kätilönä. Vuoteen 1939 saakka hän asui puolisonsa työn takia Laatokan Oiton saaressa.


title: Bertta Valtonen

text:
Talvisodan jälkeen Bertta Valtonen joutui lähtemään evakkoon Savonlinnan kautta Varkauteen, missä hän työskenteli Varkauden tehtaan synnytyslaitoksessa. Sieltä hän sai ensin komennuksen Tornion sairaalan kätilön viransijaiseksi ja sen jälkeen Naistenklinikalle Helsinkiin.
Jatkosodan aikana vuonna 1941 Bertta Valtonen sai Lääkintöhallitukselta komennuksen Petroskoihin eli Äänislinnaan kätilöksi synnytyslaitokselle, missä hän työskenteli vuoteen 1943 saakka. Sieltä hänet komennettiin Pohjois-Karjalaan Kontiolahdelle Romppalan piiriin vastaperustettuun toimeen paikkakunnan ensimmäiseksi kätilöksi.


title: Bertta Valtonen

text: Sotien jälkeen Bertta Valtonen työskenteli vuoteen 1948 asti syntymäpitäjässään Uukuniemellä. Vuonna 1949 hän siirtyi viimeiseen virkapaikkaansa Muhokselle ja ehti olla siellä yksitoista vuotta eläkkeelle jäämiseensä saakka vuonna 1961. Asetuttuaan asumaan Lohjalle hän hoiti kätilön viransijaisuuksia Lohjan seudun sairaalassa, mutta hakeutui sittemmin uuteen ammattiin tehdasompelijaksi Vaaksan vaatetustehtaalle kuudeksi vuodeksi.


title: Bertta Valtonen

text:
Viimeiset vuotensa Bertta Valtonen vietti Kuusankoskella, missä hänen poikansa toimi aluesairaalan talouspäällikkönä. Bertta Valtosen vuonna 1977 ilmestyneet muistelmat Kätilönä Karjalassa ja vähän muuallakin saavuttivat suuren suosion, ja kirjasta otettiin useita painoksia. Tekijänpalkkion muistelija lahjoitti Suomen punaisen ristin katastrofirahastoon ja Kaunialan sotavammasairaalalle.
Bertta Valtosen harrastuksena oli käsitöiden ja yhdistystoiminnan lisäksi kuorolaulu.


title: HMS Aboukir (1848)

text: HMS Aboukir oli Britannian Kuninkaallisen laivaston vuonna 1858 valmistunut Albion-luokan 90-tykkinen toisen luokan linjalaiva.


title: HMS Aboukir (1848)

text: Alus tilattiin 18. maaliskuuta 1839 Plymouthin telakalta osana Vanguard-luokkaa, mutta suunnitelmien muututtua se luokiteltiin Albion-luokan alukseksi. Aluksen nimi vahvistettiin 20. toukokuuta 1840 ja sen köli laskettiin elokuussa 1840 ja alus laskettiin vesille 4. huhtikuuta 1848. Alus varustettiin reserviin, jonne se sijoitettiin 19. huhtikuuta keskeneräisenä. Aluksen valmistumiseen oli käytetty 80 472 puntaa.


title: HMS Aboukir (1848)

text: Aluksen muutostyöt potkurifregatiksi tilattiin 20. elokuuta 1856 Devonportin telakalta, jossa ne alkoivat 8. lokakuuta. Alus laskettiin vesille valmiina 1. tammikuuta 1858. Muutostyöt maksoivat 24 400 puntaa ja niiden aikana alukselle asennettiin John Penn and Sonin 1 533 ihp:n höyrykone, jolla alus saavutti 9,55 solmun nopeuden.


title: HMS Aboukir (1848)

text: Alus oli emälaivana/uivana patterina 1862 ja vastaanottoaluksena 1867 alkane. Alus myytiin romutettavaksi 23. marraskuuta 1877.


title: Richard Cantillon

text: Richard Cantillon (s. 1680-luvulla – k. 1734) oli irlantilainen taloustieteilijä, joka teki valtaosan elämäntyöstään Ranskassa. Häntä pidetään poliittisen taloustieteen perustajana. Hän tutki yrittäjän riskejä, rahateoriaa, tilastotiedettä, väestönkasvun teoriaa sekä taloudellisia syy-seuraussuhteita, mutta hänen tutkimuksensa saivat huomiota vasta hänen kuolemansa jälkeen.


title: Richard Cantillon

text: Cantillon muutti Ranskaan 1708, toimi pankkiirina ja otti Ranskan kansalaisuuden. Hän oli tyytymätön sen ajan merkantilistiseen talousteoriaan ja korosti, että varallisuus ei ole sama kuin raha tai jalometallit. Sen sijaan hän katsoi, että varallisuuden lähteenä on maa. Hänen katsotaan siten perustaneen fysiokratismina tunnetun taloustieteen suuntauksen. Cantillon korosti, että ihmiset saavat työn avulla maasta varallisuutta, joka antaa heille ravintoa, elämän mukavuutta ja nautintoja.


title: Richard Cantillon

text: Cantillonin taloustieteellisiin aatteisiin vaikutti suuresti brittiläinen lääkäri William Petty, joka Cantillonin tavoin pyrki yhdistämään taloustieteeseen tilastotieteen näkökulman. Cantillonin pääteos "Essai Sur La Nature Du Commerce En Général" valmistui arviolta vuosien 1730 ja 1734 välillä, mutta ilmestyi vasta hänen kuolemansa jälkeen vuonna 1755. Senkin jälkeen sen arvoa vähäteltiin, koska se ei vastannut tieteenalan hallitsevaan asemaan nousseen itävaltalaisen taloustieteen näkemyksiä.


title: HMS Aboukir (1807)

text: HMS Aboukir oli Britannian Kuninkaallisen laivaston Carnatic-luokan 74-tykkinen kolmannen luokan linjalaiva.


title: HMS Aboukir (1807)

text: Alus tilattiin 16. elokuuta 1800 tai 24. marraskuuta 1802 Josiah & Thomas Brindleyltä Frindsburystä, missä köli laskettiin kesäkuussa 1804. Alus laskettiin vesille 18. marraskuuta 1807 ja valmistui 7. heinäkuuta 1808 Chathamissa. Aluksen valmistajalle maksettiin 41 430 puntaa ja lisäksi Chathamin telakalle 9 022 puntaa. Takilointi ja varustaminen maksoi lisäksi 22 417 puntaa.


title: HMS Aboukir (1807)

text: Alus otettiin palvelukseen toukokuussa 1808 Kanaalin laivueeseen päällikkönään George Parker. Se osallistui 1810 Scheldtin alueen operaatioihin ja alus partioi Texelin edustalla 1810-1811. Kesällä 1812 alus oli Itämerellä päällikkönään Thomas Browne kontra-amiraali Sir Thomas Byam Martinin lippulaivana. Kesällä 1813 aluksen päällikkönä oli jälleen Parker ja se lähti 19. kesäkuuta 1813 Välimerelle, jossa aluksen päällikkyyden vastaanotti syyskuussa Norburn Thompson. Alus oli vuonna 1814 Genovassa.


title: HMS Aboukir (1807)

text: Alus oli 1817-1838 Chathamin reservissä. Se varustettiin heinäkuusta 1823 kesäkuuhun 1824 Chathamissa vastaanottoalukseksi, mikä maksoi 3 834 puntaa. Se muutettiin kesäkuussa 1831 Chathamissa edelleen sairaalalaivaksi. Alus myytiin 16. elokuuta 1838 romutettavaksi J. Lachlanille 4 250 punnalla.


title: Yichun (Heilongjiang)

text: Yichun (, pinyin: Yīchūn Shì) on prefektuuritason kaupunki Kiinan Heilongjiangin maakunnan pohjoisosassa. Kaupunki sijaitsee linnuntietä noin 277 kilometriä maakunnan pääkaupunki Harbinista koilliseen. Prefektuurin pinta-ala on 39 017 neliökilometriä ja väkiluku 1,15 miljoonaa (2010).


title: Yichun (Heilongjiang)

text: Prefektuurin nimi tulee mantšun kielen vaateturkista tarkoittavasta sanasta. Yichunin prefektuuri tunnetaan metsäisenä seutuna; sen keskus metsätalousalueen keskus. Vihreät metsäkummut ja kirkkaat vedet ovat seudun houkuttimia matkailussa. Prefektuurin alueelta löydettiin aikoinaan Kiinan ensimmäinen dinosaurusfossiili. Sittemmin prefektuurista on löydetty runsaasti dinosaurusten, muun muassa hadrosaurien, ankylosaurien, tyrannosaurien ja keelurosaurien, fossiilijäänteitä.


title: Yichun (Heilongjiang)

text: Kemijärvi on Yichunin ystävyyskaupunki.


title: Yichun (Heilongjiang)

text: Kaupunki rajoittuu pohjoisessa Amur-joelle, idässä Hegangin ja Jiamusin, etelässä Harbinin, sekä lännessä Suihuan ja Heihen prefektuuritason kaupunkeihin.


title: Yichun (Heilongjiang)

text: Piirikuntatasolla prefektuuri jaetaan 17 osaan seuraavasti:


title: Josh Manson

text: Josh Manson (s. 7. lokakuuta 1991 Hinsdale, Illinois, Yhdysvallat) on yhdysvaltalainen jääkiekkopuolustaja, joka edustaa NHL-liigassa pelaavaa Anaheim Ducksia. Ducks varasi Mansonin 160. pelaajana kuudennella kierroksella.


title: Mari Koistinen

text: Mari Koistinen (s. 1977 Liperi) on suomalainen kirjoittaja ja kuluttaja-aktivisti.


title: Mari Koistinen

text: Koistinen on koulutukseltaan maatalous- ja metsätieteiden maisteri Helsingin yliopistosta (pääaine kuluttajaekonomia).


title: Mari Koistinen

text: Koistinen on perustanut Kulutusjuhla-sivuston vuonna 2006. Sivuston ylläpitäjän roolissa hän on kommentoinut kuluttaja-aiheita, blogeja ja sosiaalista mediaa myös julkisuudessa. Kulutusjuhla on palkittu muun muassa Vuoden ryhmäblogina vuoden 2007 blogiäänestyksessä. Koistisen Mari Koo -blogi sijoittui toiseksi mediatoimisto Cisionin listauksessa Suomen markkinointi- ja verkkoviestintäblogeista vuonna 2011.


title: Mari Koistinen

text: Koistinen asuu Helsingissä ja hänen harrastuksiinsa kuuluvat muun muassa sanomalehtirunot, joita hän julkaisee erilisessä blogissa.


title: Aquilon (1789)

text: Aquilon oli Ranskan laivaston 74-tykkinen Téméraire-luokan linjalaiva.


title: Aquilon (1789)

text: Alus tilattiin Rochefortin telakalta. Sen köli laskettiin elokuussa 1787, ja se laskettiin vesille 8. kesäkuuta 1789. Alus liitettiin laivastoon kesäkuussa 1790.


title: Aquilon (1789)

text: Alus palveli Italian rannikolla vara-amiraali Brueys'n laivueessa päällikkönään Antoine-René Thévenard. Se osallistui 2. elokuuta 1798 Aboukirin taisteluun, jossa se otti yhteen HMS "Vanguardin", HMS "Minotaurin" ja HMS "Theseuksen" kanssa. "Aquilon" vallattiin, ja se liitettiin kuninkaalliseen laivastoon nimellä HMS "Aboukir".


title: Aquilon (1789)

text: Alus romutettiin maaliskuussa 1802.


title: Majajärven rautatieasema

text: Majajärven rautatieasema () on rautatieliikennepaikka -radalla Hämeenkyrössä. Liikennepaikka toimii ainoastaan junakohtauspaikkana eikä sillä ole kaupallista liikennettä. Majajärvi on ainoa Hämeenkyrön alueella oleva junaliikennepaikka. Yhteensä Hämeenkyrön kunnan alueella on junarataa noin kahden kilometrin edestä.


title: Chandler Stephenson

text: Chandler Stephenson (s. 22. huhtikuuta 1994) on kanadalainen jääkiekkoilija, joka pelaa NHL-seura Washington Capitalsissa. Hän on Capitalsin kolmannen kierroksen varaus .


title: Chandler Stephenson

text: Stephenson pelasi junioriuransa viimeiset vuodet WHL-joukkue Regina Patsissa. 12. huhtikuuta 2014 hän teki kolmen vuoden tulokassopimuksen Washington Capitalsin kanssa. Kauden 2013–2014 lopuksi hän siirtyi Capitalsin AHL-farmiseura Hershey Bearsiin pelaamaan.


title: Chandler Stephenson

text: Kauden 2015–2016 alussa 15. lokakuuta 2015 Stephenson kutsuttiin ylös Capitalsin NHL-kokoonpanoon. Hän sai paikan pelaavassa kokoonpanossa heti ja teki debyyttinsä Capitalsin voittaessa Chicago Blackhawksin lukemin 4–1.


title: Chandler Stephenson

text: Stephensonin suvussa on useita kiekkoilijoita. Hänen setänsä Bob Stephenson pelasi NHL:ssä Hartford Whalersin paidassa. Hänen veljensä Colten pelaa WHL:ssä sekä serkut Shay Stephenson ja Logan Stephenson ovat molemmat pelanneet NHL:ssä ja Euroopassa.


title: HMS Exmouth (1854)

text: HMS Exmouth oli Britannian Kuninkaallisen laivaston vuonna 1855 valmistunut Albion-luokan 91-tykkinen toisen luokan linjalaiva.


title: HMS Exmouth (1854)

text: Alus tilattiin 12. maaliskuuta 1840 Plymouthin telakalta. Sen köli laskettiin 13. syyskuuta 1841. Työt aluksella keskeytettiin, ja alus tilattiin uudelleen Devonportin telakalta muuttuneiden suunnitelmien mukaisena 30. lokakuuta 1852. Muutostyöt potkurifregatiksi aloitettiin 20. kesäkuuta 1853, ja alus laskettiin vesille 12. heinäkuuta 1854. Alus varustettiin Devonportissa, ja se liitettiin laivastoon 15. maaliskuuta 1855. Sen valmistuskustannukset olivat 146 067 puntaa, joista 76 379 puntaa kului purjealuksen rungon valmistukseen. Maudslay, Sons and Fieldin toimittamaan höyrykoneeseen kattiloineen ja tarvittavine asennuksineen kului 24 620 puntaa.


title: HMS Exmouth (1854)

text: Vuonna 1855 alus oli Välimerellä ja myöhemmin Itämerellä Sir Michael Seymourin lippulaivana. Alus oli vuonna 1859 Devonportissa vartioaluksena päällikkönään Robert Spencer Robinson.


title: HMS Exmouth (1854)

text: Alus myytiin 4. huhtikuuta 1905 romutettavaksi George Cohenille, ja se romutettiin Penarthissa.


title: Amerikan Työmies

text: Amerikan Työmies oli New Yorkissa vuonna 1900 ilmestynyt ensimmäinen amerikansuomalainen työväenlehti.


title: Amerikan Työmies

text: Ajatus sosialistisen sanomalehden perustamisesta syntyi A. F. Tannerin puhetilaisuuksissa työväenyhdistys Imatran haalissa Brooklynissa ja Alex Halosen perustaman Auran huoneistossa Harlemissa. Lehden painamisesta tehtiin sopimus "Finska Amerikanarenia" julkaisseen Axel Hornborgin kanssa, mutta lopulta sitä varten jouduttiin hankkimaan oma kirjapaino. "Amerikan Työmiehen" ensimmäinen numero ilmestyi tammikuun 2. päivänä 1900. Sen vastaava toimittaja oli A. F. Tanner ja aputoimittaja sosialisteihin liittynyt entinen pastori ja sanomalehtimies J. V. Lähde. Lehteä julkaistiin kerran viikossa nelisivuisena.


title: Amerikan Työmies

text: Ohjelmansa mukaan "Amerikan Työmiehen" tehtävänä oli toimia puhetorvena köyhille, heikoille ja sorretuille, tuoda ilmi yhteiskunnallisia epäkohtia ja esittää parannusehdotuksia työväen tilan parantamiseksi. Se ilmoitti kannattavansa sosialismia, raittius-, nais- ja rauhanliikettä ja korostavansa sivistyksen merkitystä. Lehden tavoitteita olivat työväen järjestäytyminen ammattiliittoihin, maahanmuuttajien kotouttaminen amerikkalaiseen yhteiskuntaan sekä amerikansuomalaisen työväenjärjestön perustaminen. Se vaati myös huomion kiinnittämistä Suomen sortovuosina uhanalaiseen asemaan.


title: Amerikan Työmies

text: Tunnettu agitaattori Martti Hendrickson lähetettiin keskilänteen hankkimaan kannatusta uudelle yritykselle. Matkan tulokset jäivät heikoiksi ja "Amerikan Työmies" sai vain vähän yli 500 tilausta. Tannerin muutettua pois lehti oli lakkautettava, kun sitä oli ilmestynyt 24 numeroa.


title: Underworld: Awakening

text: Underworld: Awakening (aikaisemmin nimellä Underworld: New Dawn) on vuonna 2012 julkaistu kauhutrilleri, jonka ohjasi Måns Mårlind. Elokuva "Underworld"–elokuvasarjan neljäs osa. Kuvaukset aloitettiin Vancouverissa maaliskuussa 2011 ja Yhdysvaltojen ensi-ilta oli 20. tammikuuta 2012.


title: Jimmy Morales

text: James Ernesto Morales Cabrera (eli Jimmy Morales, s. 18. maaliskuuta 1969 Guatemala) on guatemalalainen poliitikko ja koomikko, joka toimii Guatemalan presidenttinä tammikuusta 2016 alkaen. Morales kuuluu Frente de Convergencia Nacional -puolueeseen.


title: Jimmy Morales

text: Morales tuli tunnetuksi TV-koomikkona sarjasta "Moralejas", jossa hän näytteli veljensä Sammyn kanssa. Vuonna 2013 hän liittyi Frente de Convergencia Nacional -puolueeseen ja toimi puolueen pääsihteerinä. Lokakuussa 2015 Morales valittiin 70 prosentin äänimäärällä Guatemalan presidentiksi Otto Pérez Molinan erottua virastaan. Morales astui virkaan tammikuussa 2016.


title: Jimmy Morales

text: Morales on protestantti. Hän on naimisissa Hilda Patricia Moralesin kanssa.


title: Kiila (Kemiönsaari)

text: Kiila () on kylä Kemiönsaaren kunnan pohjoisosassa, niin sanotulla Suomenkulmalla. Se kuuluu valtakunnallisesti merkittäviin rakennettuihin kulttuuriympäristöihin Suomessa, koska siellä on säilynyt edustava ryhmäkylämiljöö talonpoikaisine rakennuskantoineen 1800-luvun loppupuolelta ja 1900-luvun alusta. Kiilan kylä peltoineen muodostaa laajan, mäkiharjanteisiin rajautuvan maiseman. Kylä sijaitsee kyläpellon pohjoislaidalla olevalla matalalla harjanteella merenlahtien välisellä kannaksella, joka on osa kolmatta Salpausselkää. Kylässä on 1560-luvulla ollut kuusi maatilaa.


title: Kiila (Kemiönsaari)

text: 1930-luvulla Kiilan kylässä toimi Salon Sokeri -yhtiön sokerijuurikkaan viljelyn koetila.


title: Kiila (Kemiönsaari)

text: Kiilan läpi kulkee Kemiönsaaren keskustasta Salon Angelniemelle ja Halikkoon johtava yhdystie 1835. Kylässä on uimaranta ja urheiluseura Kemiön Kiilojen toimintakeskus Kiilojen talo.


title: Malcom

text: Malcom Filipe Silva de Oliveira (eli "Malcom", s. 26. helmikuuta 1997 São Paulo) on brasilialainen jalkapalloilija, joka edustaa Espanjan La Ligassa pelaavaa Barcelonaa. Pelipaikaltaan vasenjalkainen Malcom on vasen laitahyökkääjä.


title: Malcom

text: Malcom debytoi Corinthiansin paidassa Serie A:ssa kaudella 2014, jolloin hän pelasi 20 ottelua tehden niissä kaksi maalia. Kaudella 2015 Malcom debytoi seuran paidassa Copa Libertadoresissa. Yhteensä hän pelasi Corinthiansin paidassa 51 ottelua onnistuen maalinteossa seitsemän kertaa. Tammikuussa 2016 Malcom siirtyi Ranskan Ligue 1:n Girondins de Bordeaux’hun. Hän teki debyyttinsä sarjassa seuraavassa kuussa Saint-Étienneä vastaan. Ensimmäisellä kaudellaan Bordeaux’ssa Malcom pelasi 12 ottelussa onnistuen kerran maalinteossa.


title: Malcom

text: Malcom debytoi Brasilian alle 20-vuotiaiden maajoukkueessa vuonna 2015. Saman vuoden ikäluokan MM-kilpailuissa hän pelasi viidessä ottelussa, mukaan lukien finaalissa Brasilian saavuttaessa hopeaa. Brasilian alle 23-vuotiaiden maajoukkueessa Malcom debytoi vuonna 2016.


title: Malcom

text: Maajoukkuetasolla


title: Andrei Zubkov

text: Andrei Jurjevitš Zubkov (, s. 29. kesäkuuta 1991 Tšeljabinsk, Venäjän SFNT, Neuvostoliitto) on venäläinen koripalloilija.


title: Andrei Zubkov

text: Pienenä laitahyökkääjänä pelaava Zubkov voitti BK Lokomotiv Kubanissa Eurocupin vuonna 2013.


title: Andrei Zubkov

text: Venäjän maajoukkueessa Zubkov pelasi vuoden 2015 EM-kilpailuissa.


title: Peikonmähkä

text: Peikonmähkä eli valejerikonruusu ("Selaginella lepidophylla") mähkien sukuun kuuluva kasvi. Sitä esiintyy luonnonvaraisena Chihuahuan aavikolla Meksikon pohjoisosissa sekä Yhdysvalloissa Texasin ja New Mexicon osavaltioissa.


title: Jochen Hahn

text: Jochen Hahn (s. 18. huhtikuuta 1974 Altensteig) on saksalainen autourheilija, joka kilpailee kaudella 2015 ratakuorma-autoilun MM-sarjassa Castrol Team Hahn Racingin MAN:illa. Hahn on yksi ratakuorma-autoilun historian menestyneimmistä kuljettajista.


title: Jochen Hahn

text: Hahn debytoi EM-sarjassa kaudella 2000 korvatessaan isänsä Konrad Hahnin. Ensimmäisen mestaruutensa Hahn saavutti kaudella 2011 voitettuaan 12 kilpailua ja kerättyään 402 pistettä. Kaudella 2012 Hahn saavutti 16 voittoa ja voitti sarjan mestaruuden 517 pisteellä. Kolmannen peräkkäisen mestaruutensa Hahn saavutti kaudella 2013 kerättyään kahdeksan voittoa ja 417 pistettä. Hahn on ensimmäinen ja ainoa kuljettaja, joka on voittanut Euroopan mestaruuden kolmesti peräkkäin. Kolmen mestaruuden lisäksi Hahnilla on myös yksi EM-hopea ja neljä EM-pronssia.


title: Jochen Hahn

text: Jokaisella mestaruuskaudellaan Hahn valittiin myös sarjan pidetyimmäksi kuljettajaksi.


title: Ranskanleipä

text: Ranskanleipä on valkoisesta vehnäleipätaikinasta leivottu pitkulainen leipä, jonka päällä on ennen uuniin laittoa tehty leivän pitkittäissuuntainen viilto.


title: Ranskanleipä

text: Ranskanleipä oli 1970-luvun alkuun saakka Suomen suosituimpia kaupasta ostettavia leipiä, minkä vuoksi ranskanleivän hinta otettiin yhdeksi komponentiksi kuluttajahintaindeksiin. Tällöin sen hinta joutui niin suuren huomion kohteeksi, että leipomot siirtyivät sen valmistuksesta erilaisten erikoisleipien kehittämiseen, koska niitä voitiin hinnoitella vapaammin. Irtomyyntinä myydyssä tai itse tehdyssä ranskanleivässä voi olla rapea kuori, mutta muovipussissa myydyn ranskanleivän kuori on pehmeä.


title: Ranskanleipä

text: Samanlaisesta taikinasta voidaan leipoa myös vuokaleipää (esim. vaalea paahtoleipä), pyöreitä limppuja, pieniä sämpylöitä (esim. saksansämpylä) tai pitkiä ja kapeita patonkeja. Ranskanleipätaikinaan voidaan käyttää veden sijasta maitoa ja lisänä sokeria hiivan ravinnoksi.


title: Ranskanleipä

text: Ranskanleivän kansanomaisia nimiä ovat junttaleipä, junttapulla ja ranskanpulla.


title: Ranskanleipä

text: Tuoretta ja ilman rasvaa leivottua ranskanleipää käytetään myös konservoinnissa esimerkiksi maalausten ja muiden herkkien pintojen hellävaraiseen puhdistukseen. Leivästä käytetään vain sisus, josta muotoillaan sopivan kokoinen puhdistuspallo.


title: Herman Erik Gummerus

text: Herman Erik Gummerus (18. syyskuuta 1841 Raahe – 16. lokakuuta 1892 Vaasa) oli suomalainen Gummerus-sukuun kuulunut rautateiden rakentaja ja valtiopäivämies.


title: Herman Erik Gummerus

text: Gummeruksen vanhemmat olivat Raahen pormestari Gregorius Gummerus ja Johanna Wilhelmina Chrohns ja puoliso vuodesta 1875 Olga Elisabeth Krook. Professori, aktivisti Herman Gummerus (1877–1948) oli heidän poikansa ja taidemaalari Olga Gummerus-Ehrström (1876–1938) heidän tyttärensä. Vanhempien kuoltua Gummerus jäi sisarustensa huollettavaksi. Hänen Oulussa käymänsä yläalkeiskoulun luokkatoverin isä lääninkuvernööri Alexander Lavonius kustansi oman poikansa ohella myös Gummeruksen lukio-opinnot Kuopiossa. Valmistuttuaan yliopistosta Gummerus sai kaksivuotisen valtion stipendin opiskeluun teknillisessä opistossa Zürichissä ja vielä lisäapurahan tutustua paluumatkalla Pariisin maailmannäyttelyyn 1867. Gummerus pääsi Suomeen palattuaan töihin Riihimäki – Pietari -radan rakentamiseen ja työskenteli sitten vuoroin Suomessa ja Venäjällä, kunnes tuli Pietari – Uusikirkko -radan insinööriksi 1872. Vuonna 1878 hän siirtyi Helsinkiin ja viisi vuotta myöhemmin Vaasaan, jossa hän muun muassa rakennutti kaupungin satamaradan ja osallistui kunnallispolitiikkaan. Myös porvariston valtiopäiväedustajana toiminut Gummerus kuoli vain 51-vuotiaana 1892.


title: Jonathan Rea

text: Jonathan Rea (s. 2. helmikuuta 1987 Larne, Pohjois-Irlanti) on brittiläinen ratamoottoripyöräilijä, joka kilpailee kaudella 2017 Superbike-sarjassa Kawasaki Racing Teamissa.


title: Jonathan Rea

text: Rea kilpaili Ison-Britannian Superbike-sarjassa vuodet 2003–2007 sijoittuen sarjassa toiseksi vuonna 2007. Vuonna 2008 Rea debytoi Superbike-sarjassa Hondalla. Samana vuonna hän sijoittui Supersport-sarjan toiseksi voitettuaan kauden aikana kolme kilpailua. Kaudella 2009 Rea saavutti Superbikessä kaksi voittoa ja sijoittui sarjan viidenneksi. Kaudella 2010 hän saavutti neljä voittoa sijoittuen sarjan neljänneksi. Kaudella 2011 Rea saavutti kaksi voittoa ja seuraavalla sekä sitä seuraavalla kummallakin yhden. Kaudella 2012 Rea kilpaili myös MotoGP-sarjan pääluokassa kahden kilpailun verran saavuttaen 17 pistettä ja sarjan 21:nnen tilan. Kaudella 2014 Rea sijoittui Superbiken kolmanneksi voitettuaan neljä osakilpailua ja oltuaan palkintokorokkeella yhdeksän kertaa.


title: Jonathan Rea

text: Kaudeksi 2015 Rea siirtyi Kawasakille. Hän voitti kauden aikana puolet kauden 28 kilpailusta ollen palkintokorokkeella 23 kertaa ja voitti sarjan mestaruuden 548 pisteellä.


title: Marko Grujić

text: Marko Grujić (, s. 13. huhtikuuta 1996 Belgrad) on serbialainen jalkapalloilija, joka edustaa Englannin Valioliigassa pelaavaa Liverpoolia. Pelipaikaltaan Grujić on on keskikenttäpelaaja.


title: Marko Grujić

text: Grujić on Belgradin Punaisen tähden kasvatti. Hän debytoi seuran edustusjoukkueen paidassa Serbian superliigassa kaudella 2012–2013, jolloin hän pelasi yhdessä ottelussa. Vuonna 2014 Grujić oli lainassa Serbian toiseksi korkeimman sarjatason FK Kolubarassa, jossa hän teki viidessä ottelussa kaksi maalia.


title: Marko Grujić

text: Grujić on edustanut Serbiaa käytännössä kaikilla nuorten maajoukkuetasoilla. Vuonna 2015 hän oli mukana alle 20-vuotiaiden MM-kilpailuissa pelaten viidessä ottelussa Serbian voittaessa kultaa.


title: Marko Grujić

text: Maajoukkuetasolla


title: Kenneth Hansen

text: Svend Kenneth Hansen (s. 29. syyskuuta 1960 Götene, Ruotsi) on ruotsalainen uransa jo päättänyt autourheilija, joka kilpaili urallaan rallicrossissa. Hän on historian menestynein kuljettaja rallicrossin EM-sarjassa 14 mestaruudellaan.


title: Kenneth Hansen

text: Hansen debytoi rallicrossin EM-sarjassa vuonna 1987 ja voitti ensimmäisen mestaruutensa jo vuonna 1989. Viimeisen mestaruutensa Hansen saavutti vuonna 2008, eli hänen ensimmäisen ja viimeisen mestaruutensa välillä oli 19 vuotta. Hansen osallistui urallaan 249 EM-osakilpailuun, joista hän voitti 73. Hansen lopetti uransa 25 EM-sarjakauden jälkeen vuonna 2011. Mestaruuksien lisäksi Hansen saavutti myös kuusi EM-hopeaa ja kymmenen Ruotsin mestaruutta.


title: Kenneth Hansen

text: Hansen kilpaili EM-sarjassa omassa Hansen Motorsport -tallissaan. Hän toimii nykyisin tallin tallipäällikkönä. Hansenin pojat Timmy ja Kevin kilpailevat Hansen Motorsportissa.


title: Long Lost Suitcase

text: Long Lost Suitcase on Tom Jonesin 41. albumi. Albumi on julkaistau 9. Lokakuuta 2015. Se on kolmas albumi trilogiasta johon kuuluu myös 2010 julkaisut Praise & Blame sekä Spirit in the Room. Kuin aiemmatkin albumit myös tämän on tuottanut Ethan Johns.


Luettelo Länsi-Australian paikallishallintoalueista käsittää Australian osavaltion Länsi-Australian paikallishallintoalueet (). Osavaltiossa on 140 aluetta.


title: Eupalinoksen tunneli

text: Eupalinoksen tunneli (; myös "Eupalineion", "Efpalínoksen tunneli") on antiikin aikainen tunneliakvedukti Sámoksen saarella Kreikassa. Tunnelin pituus on noin 1 036 metriä ja koko siihen liittyvän akveduktin pituus noin 3 000 metriä. Se toi vettä vuorilta saaren antiikin aikaiseen pääkaupunkiin Samoksen kaupunkiin, joka sijaitsi nykyisen Pythagóreion paikalla. Tunneli on ensimmäinen, jota kaivettiin yhtä aikaa kummastakin päästä pelkästään geometristen laskelmien avulla, ja sitä voidaan pitää yhtenä antiikin maailman suurimmista arkkitehtoonisista saavutuksista.


title: Eupalinoksen tunneli

text: Tunnelin arkeologinen kohde sijaitsee vuorenrinteessä Pythagóreion luoteispuolella. Osa tunnelista on avoinna yleisölle ja se on nykyisin suosittu turistikohde.


title: Eupalinoksen tunneli

text:
Eupalinoksen tunnelin suunnitteli tyranni Polykrateen toimeksiannosta arkkitehti Eupalinos, jonka mukaan se on nimetty. Tunnelin rakentaminen on alkanut noin vuonna 550 eaa. ja sen kaivaminen on vaatinut tutkijoiden arvioiden mukaan noin 8–10 vuotta. Tunneli on kaivettu käsin käyttäen hakkuja ja muita työkaluja. Työvoimana käytettiin lesboslaisia vankeja. Tunneli rakennettiin vuoren sisään mahdollisesti turvallisuussyistä.
Tunneli oli tunnetun historian toinen tunneli, joka kaivettiin yhtä aikaa kummastakin päästä niin, että eri päistä tulleet kaivajat kohtasivat toisensa lopulta keskellä; ja ensimmäinen tunneli, jossa tämä lopputulos saavutettiin puhtaasti geometristen laskelmien perusteella (Jerusalemin Siloamin tunneli eli Hiskian tunneli kaivettiin 700-luvulla eaa. kahdesta suunnasta äänihavaintojen perusteella).


title: Eupalinoksen tunneli

text: Herodotos mainitsee tunnelin "Historiateoksessaan" kehuessaan samoslaisten aikaansaamia suurtöitä. Herodotoksen mukaan Samoksella oli


title: Eupalinoksen tunneli

text: Herodotoksen kuvaus vastaa hyvin tunnelin rakennetta. Tunneli oli käytössä ainakin 1100 vuotta, kunnes se tukkeutui veden korkean kalkkipitoisuuden vuoksi. Tunnelista tehdyt löydöt osoittavat, että sen sisällä on käyty roomalaisena aikana. Bysanttilaisena aikana tunnelissa on ollut pieni pyhäkkö. Samoslaiset käyttivät tunnelia piilopaikkana ainakin vuosina 627 ja 666, kun persialaiset ja arabit hyökkäilivät saarelle. Myöhemmin tunnelin ja sen sisäänkäyntien sijaintipaikat joutuivat unohduksiin.


title: Eupalinoksen tunneli

text: Tunneli löydettiin 1800-luvulla, kun sitä alettiin etsiä Herodotoksen antaman kuvauksen perusteella. Ranskalainen arkeologi Victor Guérin löysi osan akveduktin pohjoisosasta vuonna 1853, mutta ei vielä tunnelia itseään. Tunnelin pohjoisen sisäänkäynnin löysi läheisen luostarin igumeeni Kýrillos Monínas. Tunnelin eteläosaa kunnostettiin vuonna 1882. Ernst Fabricius tutki tunnelia vuosina 1883–1884. Tämän jälkeen paikkaa ei tutkittu pitkään aikaan. J. Goodfield ja S. Toulmin suorittivat tutkimuksia vuonna 1961. 1960-luvulla tunnelia tutkivat myös W. Kastenbein ja U. Jantzen. Tunnelin järjestelmälliset tutkimukset suoritti lopulta Saksan arkeologinen instituutti vuosina 1971–1973 H. J. Kienastin johdolla.


title: Eupalinoksen tunneli

text: Vuodesta 1992 tunneli on osa Unescon maailmanperintökohdetta nimeltä "Sámoksen Pythagoreion ja Heraion".


title: Eupalinoksen tunneli

text: Akveduktin vesi tuli Agiádesin lähteestä, joka sijaitsi Pythagórion pohjoispuolella sijaitsevan Kástrovuoren (korkeus 237 metriä) pohjoispuolella. Vesi johdettiin katettuun vesisäiliöön, joka oli paikalla nykyisin olevan kappelin alla (). Vesisäiliöstä lähti terrakottaputkin varustettu akvedukti, joka kulki luonnonmuotoja ja luonnollisia vesivirtoja seuraten ensin etelään, sitten itään, sitten kääntyen jyrkästi takaisin länteen ja seuraten lopulta Kástrovuoren pohjoisrinnettä. Tämän akveduktin osuuden pituus on 853 metriä, ja osa siitä on katettua kaivantoa ja osa tunnelia.


title: Eupalinoksen tunneli

text: Tämän jälkeen vesi virtasi varsinaiseen Eupalinoksen tunneliin, jonka pohjoinen suuaukko () oli sekin vuoren pohjoispuolella. Tunneli kulkee kalkkikivikallioon kaivettuna vuoren ali melko suoraa linjaa jotakuinkin pohjois-eteläsuunnassa (tarkemmin 25 asteen kulmassa pohjoisluoteeseen). Varsinaisen tunnelin pituus on noin 1 036 metriä. Pohjoisesta kaivetun tunnelinosan pituus on noin 612 metriä ja etelästä kaivetun osan pituus noin 424 metriä. Tunnelin korkeus ja leveys on noin 1,8 metriä.


title: Eupalinoksen tunneli

text:
Tunneli koostuu leveyssuunnassa kahdesta osasta: itälaidassa kulkevasta kaivannosta, jonka pohjalla kulkivat varsinaisen akveduktin terrakottaputket; sekä noin 0,6 metriä leveästä käytävästä, jota voitiin käyttää tunnelin huoltamiseen. Tunneli kulkee lähes suoraan vuoren korkeimman kohdan ali 180 metrin syvyydessä. Käytävä on lähes kauttaaltaan 55 metrin korkeudella merenpinnasta laskettuna. Putkia varten tehdyn kaivannon syvyys vaihtelee ollen tunnelin yläpäässä käytävästä laskettuna 2–4 metriä ja alapäässä 8–9 metriä, mikä takasi veden luonnollisen virtaaman. Kaivannon kaltevuus on noin 0,36 %. Kaivutöissä poistettiin noin 7 000 kuutiometriä kalliota. Tunnelia on tuettu sisältä seinärakennelmilla.
Tunneli johti vuoren eteläpuolella sijainneen Samoksen kaupungin kaupunginmuurien sisäpuolelle. Varsinaisen tunnelin eteläinen suuaukko () on suunnilleen samassa paikassa, missä yleisölle avoinna olevan tunnelinosan sisäänkäynti on nykyisin. Tältä suuaukolta akvedukti on jatkunut lähes suoraa linjaa itään vuoren eteläpuolella. Tästä osuudesta vettä on johdettu yhteen tai useampiin vesialtaisiin käyttöä varten. Tunneliin on ollut yli 20 kulkuaukkoa. Ne ovat sen alku- ja loppupäässä. Akveduktin viimeinen kulkuaukko ja päätepiste on Samoksen antiikin aikaisen teatterin eteläpuolella ().


title: Eupalinoksen tunneli

text: Tunnelin kautta on virrannut kaupunkiin noin 400 kuutiometriä vettä päivässä eli noin 5 litraa sekunnissa.


title: Eupalinoksen tunneli

text: Eupalinos on selvästi ollut hyvin perehtynyt aikansa geometriaan, jonka Eukleides myöhemmin kokosi, sekä sen käytännön sovellutuksiin. Tunneli suunniteltiin niin, että pohjoisesta ja etelästä päin kaivettujen tunnelinosan kaivajat kohtaisivat puolessa välissä. Laskelmissaan Eupalinos on selvästi hyödyntänyt useita vuoren halkaisevia suoria, jotka on mallinnettu mahdollisesti pienoismallina tunnelin ulkopuolelle. Lisäksi vuoren yli sen rinteille on merkitty todennäköisesti jonkinlainen vertailulinja.


title: Eupalinoksen tunneli

text: Pohjoisen ja eteläisen tunnelinosan linjaukset kuitenkin eroavat toisistaan noin 0,8 astetta ilmeisesti laskuvirheen vuoksi. Lisäksi suunnitelmia jouduttiin muuttamaan kesken kaivamisen todennäköisesti kallioperän aiheuttamien ongelmien vuoksi. Pohjoisessa tunnelinosassa vaikuttaa tapahtuneen sortumia, jonka vuoksi sitä on alussa tuettu lisärakenteilla. Lopulta tunnelinosa on kuitenkin ohjattu lännemmäksi paremman kallioperän löytymisen toivossa. Myöhemmin tunnelinosa on käännetty takaisin kohti alkuperäistä reittiä. Åke Olsonin laskelmien mukaan tämä mutka on ollut tarkoitus tehdä tasakylkisen kolmion avulla, jolloin kulmista ja sivujen pituuksista olisi voitu laskea, milloin on päädytty takaisin alkuperäiselle linjalle. Tässä vaiheessa laskelmissa on kuitenkin tapahtunut lisää virheitä, minkä seurauksena pohjoisosan linjaus päätyi liiaksi itään eikä vastannut sen enempää alkuperäistä pohjoisosan linjausta kuin eteläosan linjaustakaan.


title: Eupalinoksen tunneli

text: Vaadittujen korjausten seurauksena pohjoiseen tunnelinosaan on tehty ylimääräisiä mutkia samalla kun eteläisen osan rakentaminen on todennäköisesti välillä pysäytetty. Koska linjauksissa on edelleen ollut heittoa, muutoin suora eteläinen tunnelinosa on käännetty kohti itää, jotta kohtaamisalue pohjoisesta tulevan osan kanssa levenisi 1,8 metristä (tunnelien leveys) 17 metriin. Tämän jälkeen tunnelit on saatettu yhteen niin, että pohjoinen tunnelinosa tekee mutkan ja kohtaa eteläisen osan sen länsipuolelta lähes suorassa kulmassa:


title: Eupalinoksen tunneli

text: Vastaavasti tunnelinosien korkeutta lisättiin niiden kohtaamisen lähetessä, minkä oli ilmeisesti tarkoitus lisätä kohtaamisen todennäköisyyttä. Tällöin pohjoisosan kattoa korotettiin 2,5 metriä ja eteläosan lattiaa laskettiin 0,6 metriä, jolloin korkeussuunnassa kohtaamisalue kasvoi 5 metriin:


title: Eupalinoksen tunneli

text: Viimeisessä vaiheessa tunnelinosien yhteensaattamisessa on voitu käyttää äänihavaintoja. Kyseisessä kallioperässä ääni on kuulunut noin 12 metrin etäisyydeltä. Lopulta tunnelinosat kohtasivat lähes suoraan vuorenhuipun alapuolella, mutta Olsonin mukaan tämä on todennäköisesti sattumaa, ei suunniteltua.


title: Väinö Paavilainen

text: Väinö Herman Paavilainen (28. elokuuta 1909 Räisälä – 22. joulukuuta 1982 Helsinki) oli suomalainen virkamies, joka toimi valtakunnansuunnittelutoimiston johtajana vuosina 1956–1972. Hänelle myönnettiin kanslianeuvoksen arvonimi 1965.


title: Väinö Paavilainen

text: Paavilainen valmistui valtiotieteiden maisteriksi vuonna 1948. Hän työskenteli vuosina 1945–1950 kustannusvirkailijana, vuosina 1951–1956 valtakunnansuunnittelukomitean pääsihteerinä ja vuosina 1956–1972 valtakunnansuunnittelutoimiston johtajana. Hän oli myös "Valtakunnansuunnittelu"-lehden toimitussihteeri. Paavilainen julkaisi selvityksen Suomen satamien kautta tapahtuvan viennin ja tuonnin tasoittamisen mahdollisuuksista. Hän oli Pääkaupungin Räisäläläiset ry:n puheenjohtaja.


title: Pythagóreion teatteri

text: Pythagóreion teatteri () eli Samoksen teatteri on antiikin aikainen teatteri Pythagóreiossa Sámoksen saarella Kreikassa. Se oli Pythagóreion paikalla sijainneen antiikin aikaisen Samoksen kaupungin teatteri. Teatterin arkeologinen kohde sijaitsee vuorenrinteessä Pythagóreion luoteispuolella lähellä Panagía Spilianín luostaria.


title: Pythagóreion teatteri

text: Teatteri on rakennettu 300-luvulla eaa. ja ollut käytössä vielä roomalaisella ajalla. Teatterista on säilynyt osa esiintymislavasta sekä yhdestä penkkirivistä sekä esiintymislavan takana olleesta holvatusta sisternistä. Katsomon istuimet on ollut alun perin tehty marmorista. Nykyisin teatterin esiintymislava ja katsomoalue on katettu kevyillä nykyaikaisilla teatterirakenteilla, ja sitä käytetään erilaisissa teatteri- ja musiikkiesityksissä, kuten antiikin aikaisten tragedioiden uudelleenesityksissä.


title: Pythagóreion teatteri

text: Vuodesta 1992 teatteri on osa Unescon maailmanperintökohdetta nimeltä "Sámoksen Pythagoreion ja Heraion".


title: Carl von Heideken

text: Carl Gustaf von Heideken (13. huhtikuuta 1856 Pori – 13. tammikuuta 1914 Turku) oli suomalainen lääkäri ja Turussa 1890–1995 toimineen Heidekenin synnytyslaitoksen perustaja.


title: Carl von Heideken

text: Von Heidekenin vanhemmat olivat arkkitehti Carl Johan Fredrik von Heideken ja Gustava Sofia Järnefelt. Hän pääsi ylioppilaaksi Turun ruotsalaisesta lyseosta 1875 ja hän valmistui Helsingin yliopistosta filosofian kandidaatiksi 1880, filosofian maisteriksi 1882, lääketieteen kandidaatiksi 1882, lääketieteen lisensiaatiksi 1887 ja lääketieteen ja kirurgian tohtoriksi 1889. Von Heidekenin tohtorinväitöskirja " Om ålderns inflytande på hafvandeskap, förlossning och barnsäng hos förstfödersko" tarkasteli ensisynnyttäjien iän vaikutusta raskauteen, synnytykseen ja lapsivuodeaikaan.


title: Carl von Heideken

text: Von Heideken toimi yksityislääkärinä Turussa vuodesta 1887 alkaen. Vuonna 1890 hän avasi Turussa 15-paikkaisen synnytyslaitoksen. Synnytyslaitoksen puinen päärakennus tuhoutui tulipalossa lokakuussa 1898 mutta von Heideken rakennutti tilalle uuden suuremman 29-paikkaisen kivisen sairaalarakennuksen joka valmistui vuonna 1900. Von Heidekenin kuoltua vuonna 1914 hänen leskensä myi synnytyslaitoksen Turun kaupungille ja synnytyslaitos toimi kunnallisena aina vuoteen 1995 saakka jolloin synnytykset siirrettiin TYKS:iin. Nykyisin entisen synnytyslaitoksen talossa toimii Perhetalo Heideken. Von Heideken oli myös Turun kaupunginvaltuuston jäsenenä ja puheenjohtajana useiden vuosien ajan.


title: Carl von Heideken

text: Von Heideken oli naimisissa vuodesta 1887 Ida Rosenlewin kanssa.


title: Valtakunnansuunnittelutoimisto

text: Valtakunnansuunnittelutoimisto oli vuosina 1956–1973 Suomessa toiminut toimisto, joka oli valtioneuvoston kanslian alainen. Se teki koko maata koskevaa aluepoliittista suunnittelua.


title: Valtakunnansuunnittelutoimisto

text: Vuonna 1973 toimiston tilalle perustettiin valtioneuvoston kanslian suunnittelutoimisto, joka vuonna 1984 siirrettiin sisäministeriöön aluepoliittiseksi osastoksi.


title: Valtakunnansuunnittelutoimisto

text: Toimistolla oli julkaisusarja "Valtakunnansuunnittelutoimiston julkaisusarja", johon kuului kaksi sarjaa, A-sarja vuosina 1959–1970 ja B-sarja vuodesta 1964. A-sarja sisältää 24 julkaisua. Toimisto teki useita tutkimuksia sodanjälkeisten suurten ikäluokkien yhteiskunnalle aiheuttamista ongelmista ja esitti, mitkä tekijät vaikuttavat ongelman ratkaisuun, esimerkiksi julkaisun "Nuorten koulunkäyntimahdollisuudet ja työmarkkinoille tulo vuosina 1955–1965" (Valtakunnansuunnittelutoimiston julkaisusarja A:12. Helsinki 1962).


title: Stephen Hales

text: Stephen Hales (17. syyskuuta 1677, Bekesbourne – 4. tammikuuta 1761, Teddington) oli englantilainen kasvitieteilijä, pneumaattinen kemisti ja fysiologi. Hän kehitti muun muassa hengityskoneen varhaisen muodon.


title: Stephen Hales

text: Stephen Hales syntyi 17. syyskuuta 1677 Bekesbournen kylässä Kentin kreivikunnassa. Vuonna 1697 Hales aloitti teologian opinnot Cambridgen Corpus Christi Collegessa. Vuonna 1703 hän suoritti tutkinnon taiteessa. Hän kiinnostui myös astronomiasta, fysiikasta, kemiasta ja biologiasta. Vuonna 1708 hänet valittiin ministeriksi Teddingtoniin. Hän toimi virassa kuolemaansa saakka. 1711 Hales aloitti tutkimaan verenpainetta. Hän oli ensimmäinen ihminen, joka mittasi verenpaineen. Hän tutki muutenkin verenkiertoelimistöä: Hales määritti erikokoisten eläimien sykkeet, sydämen pumppauskapasiteetin. Hän tutki myös lämpötilan ja joidenkin lääkkeiden vaikutusta verenkiertoon. Vuonna 1718 hänet valittiin Royal Societyyn, jossa hän innostui tutkimaan kasveja. Hän tutki erityisesti mahlaa, jolla ajateltiin olevan sama merkitys kasveille kuin verellä ihmisille. Hän huomasi, että kasvit saavat osan ravinnostaan ilmasta. Tämä innoitti Halesia kehittämään erilaisia keräimiä kaasuille sekä mittareita. Vuonna 1719 hän avioitui Mary Newcen kanssa. Mary kuoli kaksi vuotta myöhemmin. Vuonna 1727 hän julkaisi kirjan Vegetable Staticks, jossa hän kertoi löydöistään. Myöhemmin hän julkaisi kirjan "Haemastatics", joka keskittyi työhön verenkierron kanssa. Vuonna 1739 Hales sai Copley-mitalin. Hän kuoli 4. tammikuuta vuonna 1761 Teddingtonissa.


title: Stephen Hales

text: Hales kehitti hengityskoneen varhaisen muodon. Hän tutki myös puhtaan veden tislausta merivedestä ja lihan säilöntää. Häntä pidetään pneumaattisen kemian eli kaasukemian kehittäjänä. Hän oli mukana kehittämässä kokeita, joilla mitattiin poistuneen kaasun määrää, kun ainetta kuumennettiin.


title: Arvi Nummi

text: Arvi Pakarinen, kirjailijanimi Arvi Nummi (1895 – 1925) oli suomalaissyntyinen Neuvosto-Karjalaan siirtynyt kirjailija.


title: Arvi Nummi

text: Polvijärven Martovaarassa syntynyt Pakarinen oli mukana työväenliikkeessä ja hän osallistui punaisten puolella Suomen sisällissotaan. Sodan jälkeen Pakarinen siirtyi Neuvosto-Karjalaan jossa hän toimi kirjallisissa ja opetustehtävissä. Pakarinen oli Uhtuan Työläis-Talonpoikais-opiston johtajana ja hän oli mukana perustamassa 1922 Karjalan kommuuni-lehden yhteyteen ensimmäistä suomenkielistä kirjallisuuskerhoa. Tämä kerho julkaisi suomenkielistä aikakauslehteä "Nuori raataja". Pakarinen kirjoitti muun muassa kertomukset "Perämies Iivanan matka Uhtualle", "Kemiä alas" ja "Kiimasjärveltä Repolaan".


title: Rhydaman

text: Rhydaman () on pikkukaupunki Etelä-Walesissa Sir Gaerfyrddinin kreivikunnassa vahvasti kymrinkielisellä alueella. Kymrin puhujien suhteellinen osuus väestöstä on kuitenkin ollut laskussa, sillä vuonna 2001 kieltä puhui 75,9% kaupungin asukkaista, mutta vuonna 2011 puhujia oli enää 51,5%.


title: Rhydaman

text: Vuonna 1925 täällä oli hiilikaivostyöläisten lakko joka kärjistyi väkivaltaisuuksiin poliisin kanssa. Lakon taustalla oli se että hävinnyt Saksa joutui toimittamaan sotakorvauksina hiiltä voittajavaltioille jonka vuoksi hiilen vienti oli laskenut 12 kuukauden aikana 20 miljoonaa tonnia. Kun lakko sitten päättyi väkivaltaisuuksiin poliisin voitoksi ja niin lakkoon osallisia kaivosmiehiä oli syytteessä 200, joista 58 tuomittiin 18-24 kuukauden vankeusrangaistuksiin, kaivos lopetetiin myöhemmin.


title: Vakio (Lost)

text: Vakio () on yhdysvaltalaisen draamasarjan "Lostin" (2004–2010) neljännen tuotantokauden viides jakso. Sen ovat käsikirjoittaneet sarjan luoja ja vastaava tuottaja Damon Lindelof sekä vastaava tuottaja Carlton Cuse. Sen on ohjannut vastaava tuottaja Jack Bender. ”Vakio” on järjestyksessään sarjan 77:s, ja se esitettiin ensi kerran Yhdysvalloissa ABC-kanavalla 28. helmikuuta 2008. Sitä pidetään yhtenä "Lostin" parhaimmista jaksoista. ”Vakio” sai kolme Primetime Emmy -ehdokkuutta, yhden Directors Guild of America -ehdokkuuden ja yhden Hugo-ehdokkuuden.


title: Vakio (Lost)

text: Jaksossa Desmond Hume (Henry Ian Cusick) matkustaa helikopterin kyydissä, joka ajautuu ukkosmyrskyyn. Kun turbulenssi on ohi, Desmondin tietoisuus alkaa yhtäkkiä matkata ajassa vuosien 1996 ja 2004 välillä. Jakso seuraa Desmondin tietoisuutta jatkuvan kerronnan tavoin. Käsikirjoittajilta kului jaksoon noin kaksi kertaa normaalia enemmän aikaa. Suurin syy tähän oli aikamatkustuksessa usein syntyvän temporaalisen paradoksin välttäminen.


title: Vakio (Lost)

text: Desmond, Sayid Jarrah (Naveen Andrews) ja Frank Lapidus (Jeff Fahey) lentävät helikopterilla saarelta "Kahana"-nimiselle rahtialukselle, jossa osa Frankin ryhmästä on. Salama iskee ja helikopteri joutuu turbulenssiin. Desmondin tietoisuus hyppää ajassa taaksepäin vuoteen 1996, jolloin hän suoritti asepalvelustaan Britannian armeijan skottilaisrykmentissä. Hetkeä myöhemmin hänen tietoisuutensa palaa takaisin vuoteen 2004, mutta hän ei näytä tuntevan Sayidia tai Frankia. Kun helikopteri laskeutuu rahtialukselle, Desmondin tietoisuus jatkaa aikamatkustamista. Hänet viedään sairastupaan, jossa hän tapaa sänkyyn sidotun George Minkowskin (Fisher Stevens), joka kärsii samasta ongelmasta. Minkowski selittää, että joku sabotoi radiohuoneen kaksi päivää aiemmin ja että Desmondin entinen tyttöystävä Penelope Widmore (Sonya Walger) on yrittänyt soittaa rahtialukselle. Sayid soittaa satelliittipuhelimella saarella olevalle Jack Shephardille (Matthew Fox), ja kertoo Desmondin kärsivän muistinmenetyksestä. Rahtialuksella saarelle saapunut fyysikko Daniel Faraday (Jeremy Davies) kysyy Jackilta, että onko Desmond altistunut viime aikoina suurelle määrälle elektromagnetismia. Jack ei tiedä, joten Faraday puhuu Desmondille ja kysyy tältä tilanteestaan. Desmond kertoo elävänsä vuotta 1996 ja suorittavansa asepalvelusta. Faraday ymmärtää ja kertoo Desmondille, että tämän tulee matkustaa Oxfordin yliopistolle vuodessa 1996 ja mennä tapaamaan häntä.


title: Vakio (Lost)

text: Desmondin takaumat tulevat yhä useammin ja ne kestävät kauemmin. Vuonna 1996 Desmond etsii nuoremman Faradayn käsiinsä, joka vie hänet laboratorioon, jossa tämä on tehnyt kokeita aikakoneen kanssa. Faraday asettaa laitteeseen Desmondin antamat luvut, asettaa Eloise-nimisen rotan labyrinttiin ja altistaa sen elektromagneettiselle säteilylle. Rotta näyttää vaipuneen koomaan, kunnes herää ja selvittää labyrintin. Daniel innostuu, koska oli juuri rakentanut labytintin eikä ollut vielä opettanut rottaa selvittämään sitä. Desmond tajuaa rotan tavoin olevansa jumissa aikakiertymässä, ja että hänen tietoisuutensa hyppii kahden eri ajassa olevan kehon välillä. Eloise kuolee aivoaneurysmaan, jonka aikavälille altistuminen aiheutti. Desmond pelkää kuolevansa Eloisen tavoin, joten Daniel ohjeistaa häntä löytämään jonkin tai jonkun – vakion – joka on läsnä molemmissa ajanjaksoissa, ja joka voi toimia Desmondin psyykkisen vakauden ankkurina. Desmond päättää, että Penny voi toimia hänen ankkurinaan, mutta hänen täytyy tavoittaa hänet vuodessa 2004. Desmond saa Pennyn osoitteen tämän isältä, Charlesilta (Alan Dale), joka on huutokaupassa tekemässä tarjousta "Black Rock" -nimisen laivan miehistön jäsenen päivyristä.


title: Vakio (Lost)

text: Vuonna 1996, Desmond löytää Pennyn, joka on suunniltaan heidän eronsa vuoksi eikä halua nähdä häntä. Siitä huolimatta Desmond saa hänen puhelinnumeronsa, ja pyytää Pennyä olemaan vaihtamatta sitä, koska Desmond lupaa soittaa hänelle jouluaattona vuonna 2004. Vuonna 2004, Sayid, Desmond ja Minkowski pakenevat sairastuvalta ja alkavat korjata radiovälineitä. Samalla Minkowski kokee uuden takauman ja kuolee. Desmond soittaa Pennylle, joka kertoo etsineensä häntä viimeiset kolme vuotta. He sopivat välinsä ennen kuin virta loppuu. Saatuaan yhteyden vakioonsa, Desmond lakkaa matkustamasta ajassa. Saarella Faraday lukee päivyriään ja löytää kirjoittamansa muistiinpanon: ”jos jokin menee vikaan, Desmond Hume on "minun" vakioni.”


title: Vakio (Lost)

text: ”Vakio” on toinen aikamatkustukseen liittyvä "Lost"-jakso kolmannen tuotantokauden jakson ”Välähdyksiä” () jälkeen. "Lostin" tuottaja-käsikirjoittajat pitävät scifi-teemoista, kuten aikamatkustuksesta; he kuitenkin varoivat paradoksin luomista. Aikamatkustuksen säännöt hahmotellaan jaksossa ”Välähdyksiä”, kun neiti Hawking (Fionnulla Flanagan) selittää, että jotkut tapahtumat ovat väistämättömiä ja että universumi korjaa ajan myötä mahdolliset virheet. Käsikirjoittavat pelkäsivät, että ilman näitä sääntöjä katsojat menettäisivät mielenkiintonsa, sillä hahmojen panokset pienentyisivät. Käsikirjoittajat toivoivat, että ”Vakio” vahvistaisi edelleen, että rinnakkaistodellisuuksia ei ole olemassa.


title: Risto Bogdanov

text: Risto Bogdanov (1900 Vuonninen – 1928 Leningrad) oli vienankarjalainen kirjailija ja kansanperinteen kerääjä.


title: Risto Bogdanov

text: Bogdanovin isä Harittana Bogdanov siirtyi Venäjän sisällissodan aikana Suomeen vaimonsa ja perheen kahden nuorimman pojan Asjon ja Vasselein kanssa. Risto Bogdanov ja hänen vanhempi veljensä Miihkali (Miina) olivat ennen Venäjän vallankumousta työssä renkeinä sekä työmiehinä Muurmannin radan rakennustyömaalla. Risto kävi koulua kotikylässään, ja sen jälkeen hän kävi Petroskoin opettajaseminaaria. Palattuaan Petroskoista hän perusti sissiosaston, johon kuului miehiä Vuonnisen kylästä ja muista Vienan Karjalan rajakylistä. Tämä osasto taisteli Suomen puolelta tulleita vapaaehtoisretkikuntia, muun muassa Malmin retkikuntaa, vastaan.


title: Risto Bogdanov

text: Sotatoimien päätyttyä Bogdanov oli mukana perustamassa vuonna 1922 Karjalan kommuuni-lehden yhteyteen ensimmäistä suomenkielistä kirjallisuuskerhoa. Tämä kerho julkaisi suomenkielistä aikakauslehteä "Nuori raataja". Hän lähti sitten opiskelemaan Moskovaan Idän Työtätekevien Kommunistiseen Yliopistoon ja palasi Neuvosto-Karjalaan vuonna 1924. Bogdanov kiersi karjalaiskylissä ja keräsi kansanrunoja, arvoituksia ja muuta kansanperinnettä. Hän järjesti myös kokouksia ja toimi puolueen puhujana. Lisäksi Bogdanov kirjoitti Karjalan kommuuni-lehteen ja Punakantele-aikakauslehteen.


title: Kansallinen Terveysarkisto (Kanta)

text: Kanta-palvelut


title: Kansallinen Terveysarkisto (Kanta)

text: Kansallinen Terveysarkisto (Kanta) on suomalainen potilastietojen, lääkereseptien ja terveydenhuollon suostumusten ja kieltojen tiedonhallintapalvelu jota ylläpitää Kansaneläkelaitos (Kela).


title: Kansallinen Terveysarkisto (Kanta)

text: Kanta-palvelut on perustettu sosiaali- ja terveydenhuollon asiakastietojen sähköisestä käsittelystä (ns. Asiakastietolaki) annetulla lailla. Kanta-palvelut muodostavat asiakastietolain mukaiset valtakunnalliset tietojärjestelmäpalvelut.


title: Kansallinen Terveysarkisto (Kanta)

text: Kanta-palveluiden käyttöönotto on levinnyt asteittain. Lain mukaan kaikkien julkisten terveydenhuollon toimijoiden on liityttävä Kanta-palveluiden käyttäjiksi. Yksityisellä puolella Kanta-palvelut ovat toistaiseksi pakollisia vain sähköisen lääkemääräyksen osalta (laki sähköisestä lääkemääräyksestä 5 §). Yksityiset palveluntuottajat ovat kuitenkin velvoitettuja liittymään myös Kansallisen potilastiedon arkiston käyttäjiksi, mikäli näiden potilastietojen pitkäaikainen arkistointi suoritetaan sähköisesti. (Asiakastietolaki 15 §)


title: Kansallinen Terveysarkisto (Kanta)

text: Pääministeri Sipilän hallituksen sote-uudistus on tulee toteutuessaan laajentamaan sähköisen potilastiedon arkiston käyttövelvollisuutta kaikkiin julkisesti järjestettyihin palveluihin, vaikka nämä olisivatkin yksityisesti tuotettuja (19.10.2017 luonnos laiksi asiakkaan valinnanvapaudesta sosiaali- ja terveydenhuollossa 38 §)


title: Kansallinen Terveysarkisto (Kanta)

text: Kanta-palvelut ovat koko Suomen laajuisia. Kansalliseen potilastiedon arkistoon oli 31.12.2017 kirjattu yhteensä 973 547 042 Suomessa hoidetun potilasasiakirjaa. Sähköisiä lääkemääräyksiä Kanta-arkiston kautta välitetään vuosittain kasvava määrä, vuonna 2017 välitettyjä lääkemääräyksiä oli yli 61 miljoonaa.


title: Kansallinen Terveysarkisto (Kanta)

text:
Lähde: http://www.kanta.fi/web/ammattilaisille/tilastot
Potilaat voivat itse määritellä luovutetaanko hänestä kirjatut tiedot toisen terveydenhuollon toimintayksikön käyttöön vai ei. Tällaisia luovutuksen sallivia suostumuksia oli Kanta-arkistoon tallennettu 31.12.2017 yhteensä 2 877 246 kpl. Vastaavasti palvelutapahtumakohtaisia tai palveluntuottajakohtaisia kieltoja oli arkistoon talletettu samalla hetkellä 68 349.


title: Kansallinen Terveysarkisto (Kanta)

text:
Lähde: http://www.kanta.fi/web/ammattilaisille/tilastot
Potilaat voivat myös rajata kiellot siten, että luovutuskiellon kohteena olevat tiedot näkyvät kuitenkin ns. hätähaun kautta, mikäli asiakas ei voi antaa suostumustaan esimerkiksi tajuttomuuden vuoksi.


title: Kansallinen Terveysarkisto (Kanta)

text:
Lähde: http://www.kanta.fi/documents/12105/4091841/Potilastiedon+arkiston+toimintamallit/caeda813-673e-4c78-8426-786e1b195cda sivu 10
Potilastiedon arkisto


title: Kansallinen Terveysarkisto (Kanta)

text: Potilastiedon arkisto on osa Kanta-palveluita. Palvelussa terveydenhuollon toimintayksiköt ja itsenäiset ammatinharjoittajat voivat tallentaa potilastietoja omista tietojärjestelmistään. Potilastiedon arkiston käyttöä laajenee vaiheittain ns. vaiheistusasetuksen mukaisesti siten, että palveluun talletettavat erilaiset asiakirjamäärät kasvavat ennalta suunnitelluissa kokoonpanoissa. Lähde: https://www.finlex.fi/fi/laki/alkup/2012/20151257


title: Kansallinen Terveysarkisto (Kanta)

text: Luettelo potilastiedon arkistoa käyttävistä julkisista ja yksityisistä terveydenhuollon palveluntuottajista löytyy täältä http://www.kanta.fi/fi/potilastiedon-arkistoa-kayttavat-terveydenhuollon-yksikot ja täältä http://www.kanta.fi/potilastiedon-arkistoa-kayttavat-yksityiset-terveydenhuollon-yksikot


title: Kansallinen Terveysarkisto (Kanta)

text: Potilastiedon arkistossa potilaan tiedot ovat säilöttynä tietoturvallisesti koko tietojen elinkaaren ajan.


title: Kansallinen Terveysarkisto (Kanta)

text:
Lähde: http://www.kanta.fi/web/ammattilaisille/earkiston-esittely
Omakanta


title: Kansallinen Terveysarkisto (Kanta)

text:
Kansalaisen käyttöliittymän muodostaa Omakanta. Palvelusta potilas voi nähdä hänelle annetut reseptit, hoitoon liittyvät kirjaukset, laboratorio- ja röntgentutkimukset sekä alle 10-vuotiaan huollettavan vastaavat tiedot. Omakannassa voi myös pyytää reseptin uusimista,
tallentaa itseään koskevia hoitotahtoja ja elinluovutustahdon sekä hallinnoidan suostumuksia omien tietojen luovuttamiseen tai kieltää tiettyjen tai kaikkien tietojen luovuttamisen.


title: Kansallinen Terveysarkisto (Kanta)

text:
Lähde: http://www.kanta.fi/omakanta
Vanhat potilastiedot


title: Kansallinen Terveysarkisto (Kanta)

text: Potilastiedon arkistoon ei tällä hetkellä voi itse tallentaa vanhoja, sähköisesti tai tulosteena tallennettuja potilasasiakirjoja. Laki sosiaali- ja terveydenhuollon asiakastietojen sähköisestä käsittelystä (ns. asiakastietolaki) kuitenkin määrää, että ennen liittymistä valmistuneet potilasasiakirjat voidaan tallentaa valtakunnalliseen arkistointipalveluun. Vanhojen potilastietojen vienti potilastiedon arkistoon tapahtuu tällä hetkellä vielä kokeiluluontoisesti ja erillisestä sopimuksesta Kelan kantapalveluiden kanssa.


title: Kansallinen Terveysarkisto (Kanta)

text:
Lähde: https://www.finlex.fi/fi/laki/ajantasa/2007/20070159 ja http://www.kanta.fi/web/ammattilaisille/vanhojen-tietojen-arkistointi
Tekninen ylläpito ja rekisterinpitäjä


title: Kansallinen Terveysarkisto (Kanta)

text: Kanta-palvelut ovat toiminnallisesti ns. pilvipalveluita. Palveluiden teknisestä toimivuudesta, ylläpidosta ja yhteensopivien järjestelmien testauksesta sekä sertifioinnista vastaa Kansaneläkelaitos.


title: Kansallinen Terveysarkisto (Kanta)

text:
Lähde: http://www.kanta.fi/yhteistyokumppanit
Kanta-välittäjät


title: Kansallinen Terveysarkisto (Kanta)

text: Kanta-palveluun voi liittyä suoraan Kelan rajapintojen kautta, mutta tämä on melko monimutkaista ja edellyttää liittyvän järjestelmän sertifiointia. Markkinoilla toimii Kanta-välittäjiä, joiden palveluiden kautta Kanta-palveluihin voi liittyä suoraa integraatiota helpommin. Kanta-välittäjärekisteriin kootaan tiedot palveluntuottajista, jotka eivät ole terveydenhuollon organisaatioita tai apteekkeja, mutta joilla on valtuutus toimia välittäjänä KanTa-palveluihin liityttäessä. Sertifioituja Kanta-välittäjiä ovat mm. Atostek Oy (eRA-palvelu) sekä Mediconsult Oy (Mediresepti).


title: Kansallinen Terveysarkisto (Kanta)

text: Lähde: https://www.thl.fi/fi/web/tiedonhallinta-sosiaali-ja-terveysalalla/tiedon-ja-vaatimusten-yhdenmukaistaminen/koodistopalvelu/koodistot/organisaatiokoodistot


title: Kansallinen Terveysarkisto (Kanta)

text: Kanta.fi oli vuonna 2016 toiseksi arvostetuin suomalainen verkkobrändi Markkinointi & Mainonta -lehden ja Taloustutkimuksen vuosittaisessa tutkimuksessa.


title: Hirvijärvi (Ylöjärvi, Hirvilahti)

text: Hirvijärvi on Pirkanmaalla Ylöjärvellä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Kyrösjärven alueeseen. Hirvijärvi on osa Kyrösjärven lähialuetta.


title: Hirvijärvi (Ylöjärvi, Hirvilahti)

text: Järvi on kilometrin pitkä, 300 metriä leveä ja sen pinta-ala on 20 hehtaaria. Siihen laske neljä ojaa, joista yksi tuo vettä peltoalueelta. Se on valuma-alueensa ainoa järvi. Järven laskuoja lähtee järven luoteisrannasta, virtaa 1,1 kilometriä pohjoiseen ja laskee Kyrösjärven Viljakkalanselän Parvilahteen. Valuma-alueen pinta-ala 2,2 km, joka on järven tilavuuten nähden pieni ja veden laskennallinen viipymä järvessä onkin 171 vuorokautta. Rantaviivaa on 2,6 kilometriä ja se on pääosin metsämaata ja vähän peltomaata. Järven lähellä pelloilla on kaksi maatilaa, mutta rannoilla on luusuan lähellä vain kaksi vapaa-ajan asuntoa. Järvelle pääsee vain kärrypolkuja tai talon teitä pitkin, jotka lähtevät yhdystieltä 2771 tai 2773.


title: Hirvijärvi (Ylöjärvi, Hirvilahti)

text: Järven vedenlaatua on tutkittu alkutalvella vuonna 1990. Vesi on lievästi ruskean väristä ja siinä on runsaasti humusta. Veden happamuustason on maatalousvaltaiselle alueella olevalle järvelle normaali ja järven puskurikyky happamoitumista vastaan hyvä. Tavella 1990 järven ravinnetaso oli rehevien järvien tasolla. Fosforin pitoisuudet saavuttivat rehevien järvien pitoisuuden alarajan, mutta typpipitoisuudet ylittivät järvien luonnollisen tason 1,5-kertaisesti. Koska kesäisin ravinnepitoisuudet kasvavat hieman, on järven ravinnepitoisuudet todennäköisesti selvemmin reheville järville ominainen. Järven happitilanne oli talvella 1990 varsin hyvä. Pintavesissä happipitoisuus normaalilla tasolla, vaikka hapen kylläisyys olikin laskenut johtuen humuksen kuluttavasta vaikutuksesta. Alusvedessä pohjan lähellä happipitoisuus oli laskenut arvoon 4,4 mg/l, mitä voidaan pitää hyvänä arvona. Lopputalvesta arvot vielä alenivat, mutta kokonaisuudessaan ne ovat todennäköisesti jääneet hyviksi. Kesän tilanteesta ei ole tehty tutkimuksia. Hirvijärvi soveltuu virkistyskäyttöön melko hyvin.


title: Hirvijärvi (Ylöjärvi, Hirvilahti)

text: Vuoden 1799 isojakokartassa järvellä oli sama nimi kuin nykyään. Järven laskujoki lähti samasta kohdasta kuin nykyään, mutta se päättyi metsään suolle ennen laskemistaan Hirvilahteen. Kyseinen suo oli tuolloin niittyä. Myös järven rannoille oli avattu kaksi pientä niittyä.


title: Harry Vanda

text: Harry Vanda (s. 22. maaliskuuta 1946) on alankomaalaissyntyinen australialainen muusikko, lauluntekijä ja tuottaja, joka tunnetaan parhaiten The Easybeats -yhtyeen kitaristina. Tuottajana hän on työskennellyt erityisesti toisen Easybeats-jäsenen, George Youngin, kanssa. He ovat tuottaneet muun muassa lukuisia AC/DC-albumeja, erityisesti sen uran alkuvaiheessa 1970-luvulla.


title: Jaakko Heickell

text: Jaakko (Jakob) Heickell (16. toukokuuta 1779 – 1840) oli suomalainen kruununvouti ja suomen kielellä kirjoittanut runoilija.


title: Jaakko Heickell

text: Heickellin vanhemmat olivat raahelainen luotsivanhin, kirvesmies Anders (Antti) Juhonpoika Heikkinen eli Heikkilä (1739–1809) ja Anna Lack eli Lacken (1737–1809). Sukunimi Heickell lienee otettu käyttöön vuoden 1800 tienoilla.


title: Jaakko Heickell

text: Jaakko Heickell toimi kruununvoutina Torniossa ja hän kirjoitti suomenkielisiä runoja Oulun Viikko-Sanomiin. Heickellin poika käräjäkirjuri Jacob Fredrik Heickell (1808–1847) ja tytär Eva Charlotta Heickell (1820–1896) kirjoittivat ruotsinkielisiä runoja. Eva Charlotta Heickell piti ns. mamsellien koulua Raahessa 1860-luvulla ja hän perusti myös Raahen ensimmäisen kirjakaupan.


title: Stephen Sinclair

text: Stephen Sinclair (s. 1956) on uusiseelantilainen näytelmäkirjailija sekä elokuvakäsikirjoittaja ja -ohjaaja.


title: Stephen Sinclair

text: Sinclair syntyi Aucklandissa vuonna 1956. Hänen isänsä oli historioitsija ja runoilija Keith Sinclair. Hän opiskeli Aucklandin ja Victorian yliopistoissa ja sai B.A.-tutkinnon maoreihin keskittyneestä kulttuurintutkimuksesta vuonna 1979. Valmistuttuaan Sinclair työskenteli kaksi vuotta tutkijana yliopistolla ja sen jälkeen maorinkielisten käsikirjoitusten kääntäjänä Uuden-Seelannin arkistossa.


title: Stephen Sinclair

text: Sinclairin näytelmistä tunnetuin on yhdessä Anthony McCartenin kanssa kirjoitettu vuoden 1987 yleisömenestys "Ladies’ Night", joka kertoo ryhmästä strippareiksi ryhtyviä työttömiä miehiä. Sinclair ja McCarten yrittivät haastaa kymmenen vuotta myöhemmin julkaistun brittiläisen "Housut pois!" -elokuvan tekijät oikeuteen plagioinnista, mutta kiista sovittiin lopulta oikeuden ulkopuolella.


title: Stephen Sinclair

text: Sinclair oli käsikirjoittamassa Peter Jacksonin elokuvia "Meet the Feebles" (1989) ja "Aivokuollut" (1992) yhdessä Jacksonin ja Fran Walshin kanssa. "Aivokuollut" perustuu hänen tarinaideaansa. Sinclair osallistui myös "Taru sormusten herrasta" -elokuvien käsikirjoittamisen varhaisvaiheisiin 1990-luvun lopulla; hän jätti projektin melko aikaisin, mutta ehti tuoda käsikirjoitustiimiin silloisen seurustelukumppaninsa Philippa Boyensin. Sinclairin panos käsikirjoittamiseen tunnustettiin krediitillä trilogian toisessa elokuvassa "" (2002).


title: Stephen Sinclair

text: Sinclair on kirjoittanut myös runoja ja lastenkirjoja. Ensimmäinen Sinclairin ohjaama täyspitkä elokuva on vuonna 2010 ensi-iltansa saanut "Russian Snark".


title: Penaty

text: Penaty () oli Karjalan kannaksella Kuokkalassa (nyk. Repino) sijainnut huvila, jossa taiteilija Ilja Repin asui ja työskenteli 30 vuoden ajan 1900-luvun alkuvuosikymmeninä. Alkuperäinen rakennus tuhoutui jatkosodan aikana, mutta se rakennettiin uudelleen museoksi 1960-luvulla.


title: Penaty

text: Ilja Repin osti Terijoen huvilayhdyskunnassa sijainneen pienen huvilan vuonna 1899 puolisonsa Natalia Nordmanin nimiin. He antoivat sille nimeksi "Penaty" muinaisten roomalaisten palvomien kotijumalien penaattien mukaan. Repin ja Nordman pitivät huvilaa aluksi muutaman vuoden kesäasuntona, kunnes he heinäkuussa 1903 muuttivat Kuokkalaan vakituisesti.


title: Penaty

text: Penaty oli aluksi vain pieni mökki, jota alettiin laajentaa perheen vaatimusten mukaisesti. Ensimmäisenä valmistuivat kuisti ja työhuone, ja vuonna 1906 huvila korotettiin kaksikerroksiseksi. Yläkertaan tuli kaksi eri ilmansuuntiin päin avautunutta ateljeeta eli ns. kesä- ja talviateljeet. Luonnonvalon saamiseksi rakennukseen tehtiin tornimaiset lasikatot. Samaan aikaan kunnostettiin myös huvilan pihaa, jonne valmistui muun muassa lampi ja "Homeroksen toriksi" nimetty aukio paviljonkeineen. Pihapiirissä oli myös toinen rakennus, jossa asui Ilja Repinin poika Juri Repin perheineen.


title: Penaty

text: Suomen itsenäistyttyä joulukuussa 1917 Repin jäi edelleen asumaan Kuokkalaan. Suomen ja Neuvosto-Venäjän rajan sulkeuduttua Repinin suhde venäläiseen kulttuuriväkeen katkesi joksikin aikaan, mutta sen sijaan hän ystävystyi suomalaisten taiteilijoiden kanssa, joita Kuokkalassa usein vierailikin. Repin kuoli huvilassaan 86-vuotiaana syyskuussa 1930, ja hänet haudattiin Penatyn puutarhaan. Repinin vaatimatonta hautaa koristavat kukkaistutukset ja puinen ortodoksinen risti.


title: Penaty

text: Repinin kuoleman jälkeen taloon jäi asumaan hänen vanhin tyttärensä Vera. Talvisodan päätyttyä huvila annettiin Pietarin taideakatemian haltuun, joka kesäkuussa 1940 perusti rakennukseen museon. Jatkosodan sytyttyä kesällä 1941 Penatyn irtaimisto evakuoitiin Leningradiin, ja myöhemmin sodan aikana koko huvila tuhoutui. Sodan jälkeen huvila päätettiin rakentaa kokonaan uudelleen, ja lopulta huvila avattiin yleisölle vuonna 1962. Osa Penatyn huoneista on sisustettu vanhojen valokuvien perusteella alkuperäiseen asuunsa, ja nähtävillä on runsaasti Repinille kuulunutta esineistöä sekä hänen töitään ja niiden luonnoksia.


title: Villa Vasa

text: Villa Vasa () oli Karjalan kannaksen Kuokkalassa (nyk. Repino) sijainnut huvila, joka vuosina 1905–1907 toimi Venäjän vallankumouksellisten bolševikkien keskuspaikkana. Huvilassa asui tuolloin muun muassa Vladimir Lenin, joka Villa Vasasta käsin johti sosiaalidemokraattista työväenpuoluetta sekä toimitti puolueen sanomalehtiä ja muita julkaisuja.


title: Villa Vasa

text: Venäjän vuoden 1905 vallankumouksen jälkeen radikaalien sosialistien toiminta kävi mahdottomaksi Pietarissa, jolloin osa bolševikeista päätti siirtyä Suomen suuriruhtinaskunnan puolelle, missä Venäjän viranomaisilla oli rajoitetut toimivaltuudet ja lisäksi osa paikallisista viranomaisista tuki vallankumouksellisia. Toiminnan keskuspaikaksi tuli Terijoen huvilayhdyskuntaan kuulunut Villa Vasan huvila, jonka omisti vallankumouksellisia sympatisoinut Edward F. Engeström puolisoineen. Nimensä se oli saanut hänen syntymäkaupungistaan. Kuokkalan rautatieaseman tuntumassa sijainnut huvila oli rakennettu rauhalliselle paikalle keskelle metsää, eikä sen välittömässä läheisyydessä ollut muita taloja. Ensimmäinen Kuokkalaan asettunut bolševikki oli Gavril Leiteisen, joka toi mukanaan laittomiksi julistettuja painotuotteita sekä myös puolueen arkiston. Elokuun lopulla 1906 Villa Vaasaan saapui Pietarista pakenemaan joutunut Vladimir Lenin puolisonsa Nadežda Krupskajan kanssa.


title: Villa Vasa

text: Villa Vasassa toimitettiin sosiaalidemokraattisen puolueen sanomalehtiä ja muita julkaisuja, joita salakuljetettiin Pietariin. Lähettinä toimi tehtävään erikseen palkattu nuori puolueen jäsen, joka matkusti Terijoen ja Pietarin väliä junalla tuoden samalla Leninille luettavaksi pääkaupungissa julkaistuja lehtiä. Kuokkalassa tehtiin muun muassa sanomalehteä "Proletariaatti", jota aikaisemmin vuonna 1905 oli toimitettu Genevessä. Lenin kirjoitti hieman yli vuoden aikana Villa Vasan huvilassa yli sata artikkelia tai pidempää esseetä. Lisäksi hän johti Pietarissa toimineen sosiaalidemokraattisen puolueen keskuskomiteaa, joka oli käytännössä bolševikkien hallussa. Näin Villa Vasasta tuli lyhyeksi aikaa puolueen koko toiminnan keskuspaikka. Muita huvilassa vierailleita tunnettuja henkilöitä olivat muun muassa sosiaalidemokraattisen työväenpuolueen keskuskomitean jäsen Leonid Krasin, tulevat neuvostojohtajat Grigori Zinovjev, Lev Kamenev, Mihail Tomski ja Ivan Teodorovitš, georgialainen vallankumouksellinen Simon Ter-Petrosjan, myöhemmin Kominternissä vaikuttanut Jelena Stasova, saksalainen Rosa Luxemburg, kirjailija Anatoli Lunatšarski sekä filosofi Aleksandr Bogdanov. Samaan aikaan muissa Kuokkalan huviloissa asuivat myös menševikkien johtajat Juli Martov ja Pavel Akselrod.


title: Villa Vasa

text: Lenin itse matkusti Kuokkalasta käsin poliittisiin tilaisuuksiin muun maussa Helsinkiin ja Viipuriin sekä myös ulkomaille Tukholmassa ja Lontoossa järjestettyihin puoluekokouksiin. Kiinnijäämisen riskistä huolimatta hän kävi salaa myös Venäjän puolella Pietarissa ja Moskovassa. Lopulta marraskuussa 1907 Leninistä ja muista merkittävimmistä bolševikeista annettiin pidätysmääräykset myös Viipurin läänin alueella ja heidän oli pakko jättää Villa Vasa. Lenin pakeni aluksi Helsingin lähistölle Oulunkylään, jossa sijaitsevassa Villa Havulinnassa oli aikaisemmin piileskellyt myös Lev Trotski. Kuokkalaan jääneet naiset puolestaan polttivat Villa Vasan pihamaalla huvilassa säilytettyjä puolueen dokumentteja.


title: Villa Vasa

text: Edward F. Engeström myi Villa Vasan vuonna 1916 ja ilmeisesti se purettiin myöhemmin 1930-luvulla. Toisen version mukaan huvila kuitenkin olisi palanut vuonna 1940. Nykyään sen tontilla on leikkipuisto. Paikalle oli aikoinaan tarkoitus rakentaa kirjasto lokakuun vallankumouksen 70-vuotisjuhlavuoden kunniaksi, mutta suunnitelma ei toteutunut.


title: Hit

text:
Hit (, myös muodossa "Heet") on historiallinen kaupunki Länsi-Irakin Anbarin maakunnassa, Eufratjoen oikeanpuolisella eli lounaisella rannalla. Maakuntakeskus Ramadi sijaitsee kaupungista linnuntietä 49 kilometriä ja pääkaupunki Bagdad 150 kilometriä itäkaakkoon. Jo muinaisen Mesopotamian aikaan Hit tunnettiin arvostetuista bitumilähteistään.
Hit on Anbarin maakunnan Hitin piirikunnan hallintokeskus. Tammikuussa 2014 julkaistussa YK:n Irakin analyysiyksikön katsauksessa Hitin piirikunnassa arvioitiin asuvan 9 prosenttia koko maakunnan väestöstä (1,482 milj. as.) eli noin 130 000 ihmistä.


title: Hit

text: Lokakuussa 2014 ääri-islamistisen Isisin taistelijat ottivat Hitin piirikunnan hallintaansa. Valtauksessa käytettiin hyväksi itsemurhapommituksia. Väkivaltaisuuksien johdosta 180 000 Hitin kaupungin ja lähiseudun asukasta sekä sinne turvaan hakeutunutta pakolaista pakeni seudulta itään, Ramadin kaupunkia kohti. Marraskuussa 2014 terrorijärjestön kerrottiin vanginneen ja todennäköisesti surmanneen kymmeniä miehiä ja lapsia, jotka kuuluivat paikalliseen Albu Nimr -sunniheimoon. Edellispäivinä Isisin kerrottiin surmanneen julkisin joukkoteloituksin jo satoja saman, terrorijärjestöä kohtaan vastarintaa tehneen heimon jäseniä. Keväällä 2015 uutisoitiin Isisiä vastaan käytävän taistelun voimistumisesta Hitin piirikunnassa. Terroristijärjestön kerrottiin estäneen kaupungin asukkaita, erityisesti naisia ja lapsia, pakenemasta kaupungista sekä käyttäneen heitä ihmiskilpinä. Myös Yhdysvaltain johtamien Nato-maiden liittouma on tehnyt monia ilmaiskuja seudulle.


title: Vuoden 1686 kirkkolaki

text: Vuoden 1686 kirkkolaki oli Ruotsin ja Suomen ensimmäinen protestanttinen kirkkolaki. Laki antoi itsevaltiuden ajan hengen mukaisesti kuninkaalle laajat oikeudet kirkkoon nähden. Se oli voimassa Suomessa vuoteen 1870 mutta Ruotsissa nykyaikaan saakka. Laki ilmestyi Henrik Florinuksen käännöksenä suomeksi vuonna 1688.


title: Vuoden 1686 kirkkolaki

text: Lain mukaan jokaisen alamaisen oli kuuluttava kirkkoon, mutta poikkeuksena olivat Itä-Suomen ortodoksit ja ulkomailta tulleet toisuskoiset, joiden oli harjoitettava oppiaan suljetuissa tiloissa.


title: Vuoden 1686 kirkkolaki

text: Laki säädettiin kuningas Kaarle XI:n aikana. Sen mukaan Jumala oli antanut kirkon hallinnon kuninkaalle, joten kirkon itsemääräämisoikeutta vähennettiin. Valtion ja kirkon suhteet haluttiin määritellä tarkasti. Valmisteluvaiheessa oli esillä ajatus erillisen kirkolliskollegion perustamisesta valtion keskusvirastoksi, mutta se ei toteutunut papiston voimakkaan vastustuksen takia. Ennen lakia oli valtiopäivien pappissääty toiminut eräänlaisena kirkollisasioiden virastona. Uuden lain mukaan pappissäädyn hallinnolliset ja oikeudenkäytön tehtävät lakkasivat.


title: Vuoden 1686 kirkkolaki

text: Laki merkitsi sitä, että tuomiokapitulin päätöksistä valitettiin maalliseen hovioikeuteen. Piispojen nimitysoikeus kuului kuninkaalle. Papinvaaleissa Suomeen jäi enää 26 sellaista pitäjää (seurakuntaa), joissa kansan suorittama papinvaali oli sillä tavoin ratkaiseva, että tuomiokapitulin oli nimitettävä eniten ääniä saanut ehdokas.


title: Vuoden 1686 kirkkolaki

text: Kansanopetus säädettiin laissa kirkon tehtäväksi, mutta sen muodosta ja laajuudesta ei säädetty mitään. Piispa Johannes Gezelius vanhempi oli ehdottanut kirkkolakiin liitettävää koulutoimen ohjeistoa, mutta sitä ei lopulta otettu mukaan.


title: Vuoden 1686 kirkkolaki

text:
Oikea kristillinen usko määriteltiin Konkordian (Tunnustuskirjojen) ja Upsalan vuoden 1593 kirkolliskokouksen pohjalta:
Piispa piti hiippakunnassaan synodaalikokouksia:
15. luku sisälsi avioliittoon liittyvien asioiden jaon maallisen ja kirkollisen tuomiovallan alaiseksi:


title: Rodney-luokka

text: Rodney-luokka oli Britannian kuninkaallisen laivaston kolmen 1830-luvulla valmistetun 92-tykkisen toisen luokan linjalaivan muodostama alusluokka.


title: Rodney-luokka

text: Luokan alukset suunnitteli Sir Robert Seppings, ja suunnitelma hyväksyttiin 17. marraskuuta 1826. Alukset olivat vastine Yhdysvaltain laivaston Ohio-luokalle ja Ranskan laivaston "Royal Charlesille", ja niiden odotettiin olevan 100-tykkisiä kaksikantisia aluksia. Suunnitelmien pohjana käytettiin Caledonia-luokan suunnitelmia.


title: Boyne-luokka (linjalaiva, 1810)

text: Boyne-luokka oli Britannian Kuninkaallisen laivaston kahden 1810-luvulla valmistetun 98-tykkisen toisen luokan linjalaivan muodostama alusluokka. Vuoden 1817 alussa luokan alukset luokiteltiin uudelleen ensimmäisen luokan linjalaivoiksi.


title: Malesian ePrix 2015

text: Malesian ePrix 2015 eli 2015 Putrajaya ePrix oli Formula E -sarjan kauden 2015–2016 toinen kilpailu. Kilpailu ajettiin 7. marraskuuta Putrajayan katuradalla Malesian Putrajayassa.


title: Malesian ePrix 2015

text: Trulli GP:n oli tarkoitus osallistua kilpailuun jäätyään avauskisasta pois myöhästyneen autojen tarkastuksen vuoksi. Tallin autot eivät läpäisseet lopullista tarkastusta eivätkä voineet osallistua myöskään tähän kilpailuun. Lisäksi toinen kuljettajista, Salvador Durán, ajautui tallin kanssa sopimuserimielisyyksiin, minkä vuoksi Jarno Trullin oli tarkoitus ajaa hänen tilallaan.


title: Malesian ePrix 2015

text: Kilpailun lähdön aikana Stéphane Sarrazinin auto hyytyi, minkä vuoksi Sarrazin joutui aloittamaan varikolta ja lähtö jouduttiin aloittamaan uudelleen. Paalupaikan ajanut Sébastien Buemi sai hyvän lähdön, kunnes kilpailun puolivälissä kärsi autoon tulleista tekinisistä ongelmista. Talli päätti vaihtaa varikkokäyntijärjestystä ottamalla auton vaihtoon ensin Buemin tallikaverin Nicolas Prostin. Myös Prost kärsi teknisistä ongelmista, jolloin Lucas di Grassi ohitti hänet nousten kärkipaikalle. Di Grassi sai ajaa paineitta maaliin sen jälkeen, kun häntä eniten haastaneen Loïc Duvalin autosta hajosi jousitus.


title: Vuoden koltta

text: Vuoden koltta on kolttasaamelaiselle tai muulle saamelaisen kulttuurin hyväksi työskennelleelle annettu tunnustus. Valinnan tekevät Koltansaamen kielen ja kulttuurin yhdistys Saaʹmi Nueʹtt ja kolttien kyläkokous.


title: Poikkeuksen rautatieasema

text: Poikkeuksen rautatieasema () on rautatieliikennepaikka -radalla Parkanon kaupungissa. Liikennepaikka toimii ainoastaan junakohtauspaikkana eikä sillä ole kaupallista liikennettä.


title: Poikkeus (täsmennyssivu)

text: Poikkeus voi tarkoittaa seuraavia asioita:


title: Nitroalkaanit

text: Nitroalkaanit ovat alifaattisia orgaanisia yhdisteitä, joissa hiilivetyketjun yksi tai useampi vetyatomi on korvautunut nitroryhmällä. Nitroalkaanit ovat isomeerisia alifaattisten nitriittiestereiden kanssa. Nitroalkaaneja voidaan käyttää muun muassa liuottimena ja orgaanisten yhdisteiden synteeseissä. Tärkeimmät ryhmän yhdisteistä ovat nitrometaani, nitroetaani, 1-nitropropaani ja 2-nitropropaani.